MALAYSIA SEDIA KERJASAMA ATASI SENTIMEN ISLAMOPHOBIA

KUALA LUMPUR: Malaysia bersedia untuk bekerjasama dengan negara-negara Islam lain bagi menangani sentimen Islamophobia yang semakin memuncak di seluruh dunia dengan keganasan sering dikaitkan dengan agama itu.

Menteri Pertahanan Mohamad Sabu berkata perkara berkenaan akan dibincangkan pada Sidang Kemuncak Kuala Lumpur 2019 (KL Summit) yang bakal berlangsung pada 19 hingga 21 Dis ini dengan empat ketua negara Islam dijangka hadir.

“Penting untuk kita menunjukkan contoh Malaysia adalah negara Islam yang inklusif, moden dan progresif dan bersedia untuk menjalin hubungan dengan semua rakan sahabat (negara Islam lain) dan mampu untuk bersama-sama mengurus cabaran keselamatan.

“Ini adalah inisiatif Perdana Menteri (Tun Dr Mahathir Mohamad) antaranya mengusahakan KL Summit ini yang akan berlaku pada bulan ini,” katanya semasa menggulung perbahasan usul Kertas Putih Pertahanan di Dewan Rakyat hari ini.

Empat ketua negara yang dijangka hadir adalah dari Pakistan, Turki, Indonesia dan Qatar manakala negara-negara lain dalam peringkat perundingan.

Sementara itu, Mohamad menjelaskan tujuan pembentangan Kertas Putih Pertahanan (KPP) adalah bagi membincangkan perancangan kementerian untuk masa depan.

Beliau berkata pihaknya menyambut baik sebarang kritikan untuk menambah baik dan melengkapkan KPP tersebut kerana ia akan diguna pakai sebagai dasar pertahanan negara.

Perbahasan KPP disertai 13 ahli parlimen dan menteri menjawab perbahasan tersebut dalam tempoh 60 minit.

Dewan Rakyat hari ini meluluskan usul Kertas Putih Pertahanan. — BERNAMA


Pakistan halang kapal India daripada memasuki perairannya

ISLAMABAD, 6 Mac – Ketika
ketegangan kekal tinggi antara Pakistan dan India, Islamabad menahan sebuah
kapal selam India daripada memasuki perairannya semalam.

Perkembangan itu berlaku
beberapa hari selepas pertempuran udara
antara kedua-dua negara.

Jurucakap tentera laut Pakistan
berkata, tindakan ‘lembut’ tersebut diambil sejajar dengan dasar kerajaan iaitu
untuk mengekalkan perdamaian.

Bagaimanapun beliau tidak
memberikan butiran lanjut  berkenaan
tarikh dan lokasi kapal selam itu ditahan.

Tentera laut Pakistan juga mengeluarkan
rakaman video berkaitan kapal selam tersebut yang dirakam dalam mod hitam dan
putih.

Manakala pihak berkuasa
India belum memberikan sebarang respon berhubung perkara itu.

Ia adalah insiden pertama
seumpamanya sejak 2016 apabila Pakistan berkata,  ia ‘mengusir’ sebuah kapal selam India jauh
dari perairan negara itu.


NURUL AIN, SUAMI WARGA PALESTIN SELAMAT TIBA DI MALAYSIA

SEPANG: Rakyat Malaysia, Nurul Ain Haron, yang dibawa keluar dari Gaza, melalui sempadan Rafah di Mesir selamat tiba di tanah air malam tadi bersama suaminya warga Palestin Mohamed A.M. Shaat.

Nurul Ain, 37, dan suaminya berada di Gaza sejak 1 Okt lepas untuk melawat keluarga mentuanya sebelum pergolakan di Gaza tercetus 7 Okt lepas, tiba di Lapangan Terbang Antarabangsa Kuala Lumpur (KLIA) di sini melalui penerbangan Qatar Airways dari Doha, Qatar.

“Saya (berjaya) keluar dari Gaza dan serahkan mereka (rakyat Palestin) dalam jagaan Allah”, kata Nurul Ain ketika ketibaan yang disambut dalam suasana hiba oleh bapanya Haron Hamim, 65, dan ibu Mastura Yusof, 61 serta adik perempuan Puteri Dania Qistina, 15 dan sanak saudara.

Ketika ditanya perasaannya setelah selamat keluar dari Gaza, Nurul Ain berkata beliau dan suaminya tidak mahu meninggalkan Gaza pada mulanya memandangkan keluarga mentuanya masih berada di sana namun keadaan semakin buruk.

“Keadaan menjadi semakin buruk daripada (konflik) 2014. Jadi saya dan suami kena keluar kerana dia perlu bekerja dan jika tak sambung (kerja) macam mana nak sara keluarga kita,” katanya sambil menambah Mohamed ialah seorang doktor perubatan di Dubai.

Beliau berkata terdapat ahli keluarga suaminya yang syahid dan rumah mereka terkena serangan misil.

“Bukan satu tetapi lapan misil. Muka mereka hancur langsung tak nampak,” katanya dalam nada sebak.

Beliau turut merakam penghargaan kepada Perdana Menteri Datuk Seri Anwar Ibrahim, Wisma Putra dan Kedutaan Mesir dalam usaha membawa beliau keluar dari Gaza.

Nurul Ain berkata sekiranya beliau masih berada di Gaza, dia tidak dapat membantu memandangkan tiada stok makanan dan juga selimut.

“Lebih baik saya keluar dari Gaza untuk saya ambil langkah seterusnya. Insya-Allah,” katanya.

Ditanya perancangannya untuk membantu rakyat Palestin, Nurul Ain berkata beliau akan berikhtiar untuk menghantar bantuan dengan memindahkan sumbangan yang diterima ke Dubai.

“Kita akan cari penyelesaian lain untuk hantar (bantuan). Pindahan (sumbangan) ke Dubai dan berurusan dengan pemborong di sana. Semoga Allah permudahkan,” katanya.

Sementara itu, ayah Nurul Ain menzahirkan kesyukuran atas kepulangan anaknya dengan bantuan Kerajaan Malaysia dan Mesir.

“Mula-mula terasa menakutkan dengan perkataan genosid (di Gaza) tetapi melihat Nurul Ain buat amal bakti, sejuk hati sebagai seorang ayah. Lihat wajah dia begitu kuat jati dirinya jadi sebagai ayah saya kena lebih kuat supaya semangat dia tidak turun,” katanya.

Turut menyambut Nurul Ain adalah Ketua Setiausaha Kementerian Luar Datuk Seri Amran Mohamed Zin dan pegawai Wisma Putra.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt lepas telah mengakibatkan kehilangan ribuan nyawa.–AlHijrah Online


GELANDANGAN MELECUR DI PUNGGUNG, TILAM DIBAKAR LELAKI DIPERCAYAI MABUK

SUNGAI PETANI: Seorang lelaki gelandangan melecur di bahagian punggung dan kaki apabila tilamnya dibakar ketika mangsa sedang tidur, dipercayai akibat perbuatan khianat di kaki lima bangunan kedai di Taman Kampian, di sini, semalam.

Dalam kebakaran jam 9.30 malam itu, mangsa berusia 62 tahun dikejarkan ke Hospital Sultan Abdul Halim (HSAH) untuk rawatan lanjut.

Ketua Polis Daerah Kuala Muda, Asisten Komisioner Zaidy Che Hassan berkata, kebakaran turut menyebabkan kaki lima serta pintu kedai akuarium dan sebuah stor musnah 25 peratus.

“Hasil siasatan mendapati gelandangan terbabit menumpang tidur di kaki lima premis berkenaan sejak dua tahun lalu.

“Mangsa mendakwa dia tidur di kawasan terbabit selepas mengalami kemalangan dan kini hanya mampu bergerak menggunakan tongkat,” katanya dalam kenyataan hari ini.

Zaidy berkata, siasatan terhadap pemilik kedai akuarium pula mendapati lelaki itu sudah tiga tahun membuka perniagaan di kawasan terbabit.

“Pemilik kedai mendakwa dia tidak mempunyai musuh atau bergaduh dengan sesiapa.

“Malah turut memaklumkan tidak mempunyai hutang dengan mana-mana individu dan setakat ini jumlah kerugian dianggarkan bernilai RM10,000,” katanya.

Menurutnya, pemeriksaan rakaman kamera litar tertutup (CCTV) mendapati seorang lelaki menunggang motosikal mempunyai tong di belakang berhenti di tepi bangunan berkenaan.

“Lelaki itu yang dalam keadaan terhuyung hayang serta terjatuh dipercayai mabuk dilihat berjalan menuju ke arah mangsa.

“Rakaman CCTV menunjukkan suspek membakar tilam di kaki lima bangunan sebelum melarikan diri dengan menunggang motosikalnya,” katanya.

Ujarnya, mangsa memberitahu dia sedar tilamnya terbakar namun tidak sempat melihat suspek yang melakukannya.

“Polis kini sedang mengesan suspek untuk mengenalpasti motif kejadian, kes disiasat mengikut Seksyen 436 dan Seksyen 324 Kanun Keseksaan,” katanya. —AlHijrah Online


BUDAK OKU DISYAKI DIJANGKITI INFLUENZA A MENINGGAL DUNIA

SUBANG JAYA: Seorang kanak-kanak orang kurang upaya (OKU) yang disyaki dijangkiti Influenza A selepas mengalami demam sejak Jumaat lalu meninggal dunia semalam.

Ibunya, Nek Mudzlifah Abdul Kahar, 48, berkata, pada mulanya dia menyangka anaknya, Faiz Fauzan Pauzul Kamil, 12, hanya mengalami demam biasa.

“Awalnya saya bawa ke klinik selepas dia demam sejak malam (Jumaat), tapi doktor maklumkan dia hanya alami demam biasa dengan suhu badan 38 darjah Celsius.

“Kemudian kami bawanya ke hospital swasta pada malam Sabtu selepas dia alami sawan dan ketika itu barulah doktor maklumkan dia alami Influenza A selepas pemeriksaan lanjut dijalankan,” katanya.

Katanya, dia dan suami telah mengambil langkah awal, namun perlu reda dengan ketentuan takdir.

“Saya tak pasti macam mana dia terkena jangkitan cuma sebelum ini suami ada alami demam, namun sihat seperti sedia kala selepas mengambil ubat. Jangkitan itu mungkin juga terkena di luar.

“Pesanan saya, jika anak-anak demam lakukan pemeriksaan lanjut. Pihak klinik boleh ambil inisiatif, syorkan kepada pesakit buat ujian darah supaya wabak itu dapat dicegah awal kerana sekarang memang musim Influenza A,” katanya. — SINAR HARIAN


DEEPAVALI YANG TERAKHIR, LELAKI MAUT DILANGGAR LARI

KULIM: Seorang pemuda maut dipercayai dilanggar ketika dalam perjalanan ke tempat kerja, awal pagi tadi.

Dalam kejadian jam 7.22 pagi itu, mangsa, Tavanesh Nadarajan, 27, menunggang motosikal jenis Honda C100 untuk ke tempat kerja di Hospital Kulim.

Sebaik tiba di lokasi, sebuah kereta Nissan yang dipercayai cuba memotong kenderaan lain telah merempuh motosikal yang ditunggangi mangsa sehingga dia terpelanting kira-kira 10 meter di tengah jalan.

Menurut Ketua Polis Daerah Kulim, Superitendan Azhar Hashim, akibat rempuhan itu mangsa maut di tempat kejadian kerana mengalami kecederaan parah di bahagian kepala dan badan.

Katanya sejurus rempuhan, pemandu kereta tersebut dipercayai terus memecut laju dan meninggalkan tempat kejadian.

Ekoran itu polis meminta orang ramai yang menyaksikan kejadian berkenaan supaya membantu mengesan pemandu tersebut.

Mayat Tavanesh dihantar ke Hospital Kulim untuk dibedah siasat, dan kes itu disiasat mengikut Seksyen 41(1) Akta Pengangkutan Jalan (APJ) 1987.–AlHijrah Online


NOH OMAR LETAK JAWATAN PENGERUSI UMNO SELANGOR

KUALA LUMPUR: Tan Sri Noh Omar hari ini secara rasmi mengumumkan peletakan jawatan sebagai Pengerusi Badan Perhubungan UMNO Selangor selepas hilang kepercayaan terhadap kepimpinan Presiden parti itu, Datuk Seri Dr Ahmad Zahid Hamidi.

Noh berkata tindakan itu bukan disebabkan berkecil hati apabila digugurkan sebagai calon pada Pilihan Raya Umum ke-15 (PRU15) namun cara dirinya tidak dicalonkan ibarat Presiden parti tidak menghargai sumbangan beliau membangunkan UMNO Selangor selama ini.

“Apabila beliau tidak ada kepercayaan kepada saya… saya nak umumkan hari ini bahawa saya dengan rasmi meletak jawatan sebagai Pengerusi Badan Perhubungan UMNO Selangor kerana bukan sahaja Presiden tidak percaya terhadap saya, saya pun dah hilang kepercayaan kepada Presiden,” katanya kepada pemberita di sini hari ini.

Terdahulu, beliau menghadiri Mesyuarat Biro Politik UMNO di Menara Dato’ Onn di sini.

Walaupun sudah meletak jawatan, Noh berkata beliau masih Ahli Majlis Tertinggi UMNO dan akan menghadiri mesyuarat itu namun tidak akan lagi hadir untuk Mesyuarat Biro Politik selepas ini.

Noh juga berkata pada Mesyuarat Biro Politik hari ini, beliau meminta Ahmad Zahid supaya berjiwa besar dan berundur daripada jawatan Presiden UMNO.

“Saya pun tadi minta kalau Presiden berjiwa besar, dia patut letak jawatan sebagaimana dulu Datuk (Seri) Najib (Tun Razak) bila kalah… dia dipaksa letak jawatan maka biarlah orang baharu menguruskan UMNO,” katanya.

Pengerusi Badan Perhubungan UMNO Sabah Datuk Seri Bung Moktar Radin pula berkata kekalahan teruk BN pada PRU15 menunjukkan semua pemimpin parti itu perlu bertanggungjawab terhadap keputusan yang dibuat oleh rakyat kerana ia adalah kolektif.

“Jadi kalau letak jawatan, semualah kena letak jawatan termasuk saya, bukan Presiden sahaja,” katanya yang turut mengakui kekalahan itu adalah paling teruk dalam sejarah UMNO dan BN.

Beliau berkata rakyat telah memilih menolak UMNO serta BN dan parti itu harus menerimanya namun menegaskan akan berusaha cara lain untuk memberi nafas baharu kepada rakyat.

“Setiap parti perlu mentransformasikan parti masing-masing sebab senario pada kali ini berbeza dengan PRU lalu… akan datang pun mungkin berbeza sebab itu kita kena pragmatik dalam tentukan hala tuju dan masa depan kita.

“Kita akan pastikan UMNO dan BN akan terus memberi nafas baharu kepada rakyat di bawah (akar umbi) dan kita akan memikirkan cara terbaik untuk pastikan (parti) akan bertahan,” katanya yang juga Pengerusi BN Sabah.

Berdasarkan keputusan rasmi yang diumumkan Suruhanjaya Pilihan Raya setakat 4.30 pagi tadi, BN hanya memperoleh 30 kerusi pada PRU15. –AlHijrah Online


TIGA MAUT KERETA REMPUH KREN DI TEPI JALAN

KUALA LUMPUR: Tiga individu maut selepas sebuah kereta merempuh kren yang diparkir berhampiran sebuah sekolah di Jalan Syed Putra, Bukit Seputeh, di sini awal pagi tadi.

Komander Operasi Pegawai Bomba Kanan K. Segar berkata bomba menerima panggilan kecemasan pada 3.46 pagi sebelum menggerakkan 10 anggota dari Balai Bomba dan Penyelamat Hang Tuah ke lokasi kejadian.

“Sebaik tiba di lokasi kejadian, bomba mendapati kemalangan itu melibatkan sebuah kereta Proton Saga yang melanggar belakang sebuah kren yang diletakkan di tepi jalan.

“Ekoran kemalangan itu, pemandu lelaki kereta itu didapati tersepit di tempat duduk pemandu, manakala dua pekerja keselamatan yang menjaga kren turut cedera parah akibat dilanggar kereta berkenaan,” katanya.

Beliau berkata ketiga-tiga mangsa yang masih belum dikenal pasti identitinya disahkan meninggal dunia di tempat kejadian oleh petugas kesihatan.

Segar berkata mayat ketiga-tiga mangsa kemudian diserahkan kepada pihak polis untuk tindakan selanjutnya. — AlHijrah Online


WANITA MENGANDUNG TUJUH BULAN DIDAKWA CUBA ROMPAK KEDAI EMAS

MELAKA: Seorang wanita mengandung tujuh bulan didakwa di Mahkamah Majistret Ayer Keroh di sini hari ini atas pertuduhan cuba merompak sebuah kedai emas di sebuah pasar raya, baru-baru ini.

Norraniza Muhamad Puslam, 35, yang menangis semasa pertuduhan dibacakan kepadanya, bagaimanapun mengaku tidak bersalah.

Dia didakwa cuba merompak Nur Rabeatul Addawiyah Rasul, 16, di Kedai Emas Daz Jewellery Mydin Ayer Keroh, pada pukul 4.45 petang, 20 Dis lepas.

Pertuduhan mengikut Seksyen 393 Kanun Keseksaan yang memperuntukkan hukuman penjara maksimun tujuh tahun dan denda jika sabit kesalahan.

Timbalan Pendakwa Raya Fikri Hakim Zamri menawarkan jaminan sebanyak RM15,000 dengan dua penjamin.

Bagaimanapun peguam tertuduh, Illya Shahar memohon jaminan yang rendah memandangkan anak guamnya berpendapatan sederhana, mengandung dan mempunyai dua anak berusia 5 dan 2 tahun, selain masih menanggung kedua ibu bapa dan seorang adik yang masih belajar di pusat pengajian tinggi.

Majistret Sharda Shienha Mohd Suleiman membenarkan Norraniza diikat jamin sebanyak RM4,000 dengan dua penjamin serta menetapkan 10 Feb depan sebutan semula kes.–AlHijrah Online


JUMLAH PENUMPANG IKUT KAPASITI KENDERAAN BAGI YANG LENGKAP VAKSIN

KUALA LUMPUR: Kerajaan membenarkan jumlah penumpang dalam kenderaan mengikut kapasiti kenderaan bagi individu yang lengkap dua dos vaksin di negeri Fasa Satu Pelan Pemulihan Negara (PPN), bermula semalam.

Majlis Keselamatan Negara (MKN) memaklumkan bagi individu yang masih belum mendapat vaksin lengkap, hanya dibenarkan dua orang sahaja wakil rumah keluar untuk
mendapatkan keperluan asas.

“(Belum vaksin lengkap) Maksimum tiga orang sahaja termasuk pesakit dibenarkan keluar untuk mendapatkan perkhidmatan jagaan kesihatan, perubatan, ujian saringan, program vaksinasi, keselamatan atau kecemasan.

“Bilangan penumpang dalam teksi dan e-hailing dihadkan hanya dua orang sahaja termasuk pemandu dengan penumpang mesti duduk di belakang,” jelas kenyataan MKN yang dikongsi di Telegram.

Bagaimanapun, menurut MKN aktiviti rentas daerah dan negeri masih tidak dibenarkan kecuali bagi pasangan dan anak jarak jauh serta individu yang mendapat kebenaran Kementerian Kesihatan (KKM) dan Polis Diraja Malaysia (PDRM).

Sebelum ini, kerajaan juga telah membenarkan individu yang lengkap menerima vaksin untuk ‘dine-in’ di restoran atau premis makanan termasuk aktiviti sukan, rekreasi dan riadah tanpa sentuhan fizikal dan bukan berkumpulan serta operasi pasar malam dan pasar minggu.—AlHijrah Online


BEKAS ADUN SANGLANG CEDERA DISERANG LELAKI KURANG SIUMAN

KANGAR: Bekas Ahli Dewan Undangan Negeri (ADUN) Sanglang mengalami kecederaan setelah diserang dengan kerusi oleh seorang lelaki dipercayai kurang siuman selepas mendengar tazkirah di Masjid Alwi awal pagi tadi.

Ketua Polis Daerah Kangar ACP Yusharifuddin Mohd Yusop berkata Datuk Mohd Zain Hamzah, 87,  mengalami kecederan pada bahagian kepala sebelah kanan setelah dipukul dengan kerusi kecil kira-kira 5.30 pagi tadi.

“Mangsa berkata beliau diserang oleh suspek di hadapan masjid ketika mengisi duit dalam tabung anak yatim selepas mendengar tazkirah di masjid berkenaan.

“Polis telah menahan seorang suspek warga tempatan berumur 65 tahun bagi membantu siasatan dan kes disiasat mengikut Seksyen 324 Kanun Keseksaan kerana mendatangkan kecederaan,” katanya dalam kenyataan di sini hari ini.

Beliau berkata mangsa masih mendapat rawatan di Hospital Tuanku Fauziah Kangar dan motif serangan masih dalam siasatan.

Katanya suspek dipercayai mengalami masalah mental.

Mohd Zain merupakan bekas ADUN Sanglang selama dua penggal dari 1978 hingga 1986. — AlHijrah Online


APLIKASI NUSUK DALAM BAHASA MALAYSIA, PERMUDAH URUSAN HAJI & UMRAH

PUTRAJAYA: Arab Saudi bakal memperkenalkan aplikasi atas talian, Nusuk dalam versi Bahasa Malaysia untuk kemudahan jemaah umrah dan haji dari Malaysia.

Perkara itu diumumkan Menteri Haji Dan Umrah Arab Saudi, Dr. Tawfiq Fawzan Muhammed Al Rabiah ketika lawatan kerja bersama delegasinya ke Malaysia.

“Kami berbesar hati untuk melancarkan aplikasi Nusuk yang digunakan oleh jemaah seluruh dunia dalam Bahasa Malaysia yang merangkumi segala kemudahan berkaitan ibadah haji dan umrah.

“Aplikasi ini turut mengandungi urusan visa, urusan kebenaran memasuki kawasan Raudah, urusan berkaitan penginapan, pengangkutan dan sebagainya,” katanya.

Terdahulu, beliau mengadakan pertemuan dengan Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar di Kompleks Islam Putrajaya di sini.

Nusuk yang dilancarkan pada 18 November tahun lalu menggantikan aplikasi Eatmarna, yang sebelum ini disediakan dalam dua versi iaitu Arab dan Inggeris.Platform elektronik mesra pengguna itu menawarkan pelbagai perkhidmatan berkaitan urusan umrah, haji, ziarah dan percutian termasuk isu visa, penerbangan dan penginapan.

Tambahnya, Arab Saudi juga bercadang untuk meningkatkan jumlah penerbangan mingguan dari Kuala Lumpur ke Arab Saudi kepada 70 penerbangan berbanding 47 penerbangan sebelum ini.

Pada masa sama, Tawfiq Fawzan berkata, bilangan jemaah dari seluruh dunia dijangka bertambah berikutan pemansuhan peraturan had umur maksimum 65 tahun ke bawah untuk haji, saringan COVID-19 serta pengiring mahram bagi jemaah wanita.

Bagi meningkatkan keselesaan jemaah, projek perluasan Masjidil Haram di Mekah serta Masjid Nabawi dan Masjid Quba di Madinah berskala mega akan dilaksanakan.

“Kami juga giat perluaskan Lapangan Terbang Antarabangsa Raja Abdulaziz di Jeddah dan Lapangan Terbang Antarabangsa Putera Mohamad Abdulaziz di Madinah,” katanya.

Pembesaran kedua-dua terminal udara itu jelasnya, membolehkan kapasiti penumpang ditambah lagi dan memberi banyak keselesaan kepada bakal jemaah dari seluruh dunia. –AlHijrah Online


ARAB SAUDI MINTA UMAT ISLAM TANGGUHKAN HAJI

KUALA LUMPUR: Kebimbangan ramai menjadi kenyataan hari ini apabila Arab Saudi meminta umat Islam seluruh dunia bersabar dan menangguhkan rancangan menunaikan haji dan umrah di sebalik ketidaktentuan pandemik koronavirus.

Perkara itu dinyatakan Menteri Haji dan Umrah Arab Saudi, Dr Mohammad Saleh bin Taher Benten kepada stesen televisyen al-Ekhbariyah malam semalam.

Dr Mohammad Saleh berkata Arab Saudi bersedia menerima jemaah umrah dan haji pada bila-bila masa, bagaimanapun keutamaan ketika ini adalah memastikan keselamatan setiap individu.

“Arab Saudi ketika ini menjaga 1,200 jemaah yang tidak dapat pulang ke negara mereka. Kami juga memulangkan bayaran visa umrah kepada mereka yang tidak dapat mengerjakan umrah,” katanya kepada stesen televisyen itu dipetik Al Arabiya.

Sehingga semalam, sebanyak 1,563 kes jangkitan COVID-19 direkodkan di Arab Saudi dengan pertambahan 110 kes baharu.

Manakala 10 individu dilaporkan maut akibat wabak COVID-19 di Arab Saudi, demikian menurut data worldometers.

Arab Saudi sebelum ini menggantung kemasukan jemaah umrah ke  Makkah dan Madinah bagi membendung penularan wabak COVID-19.

Penjaga dua masjid suci umat Islam itu turut melarang semua pihak daripada melawat Makkah untuk mengerjakan umrah atau melawat masjid nabi di Madinah.

Ibadat haji adalah Rukun Islam kelima, yang mana wajib ditunaikan sekali seumur hidup bagi umat Islam yang memenuhi syarat dan berkemampuan.

Perkembangan ini dijangka memberi impak yang serius kepada pengendali haji dan umrah di seluruh dunia, termasuk lebih 600 syarikat pengembaraan Malaysia yang bernaung di bawah BUMITRA (Persatuan Syarikat Pengendalian Pelancongan Bumiputera). – AlHijrah Online/ Syed Azwan Syed Ali


PEMBERIAN VAKSIN PNEUMOKOKAL PERCUMA KEPADA KANAK-KANAK EMPAT, LIMA TAHUN

PUTRAJAYA: Bermula esok hingga 31 Mei tahun depan, kanak-kanak berusia empat dan lima tahun boleh mendapatkan imunisasi pneumokokal secara percuma di semua fasiliti kesihatan primer Kementerian Kesihatan (KKM).

Menteri Kesihatan Dr Zaliha Mustafa berkata ia adalah program perluasan pemberian imunisasi pneumokokal iaitu sebelum ini, kanak-kanak yang lahir pada 2018 dan 2019 tidak termasuk dalam kumpulan sasaran pemberian vaksin pneumokokal di bawah Program Imunisasi Kebangsaan.

Dalam sidang media selepas merasmikan Sambutan Hari Imunisasi Peringkat Kebangsaan 2023 di sini hari ini, Dr Zaliha berkata kanak-kanak berusia empat dan lima tahun akan diberikan satu dos vaksin berbanding bayi yang diberikan sebanyak tiga dos pada usia empat bulan, enam bulan dan 15 bulan.

“Ibu bapa atau penjaga yang ingin mendapatkan vaksin pneumokokal untuk anak mereka boleh mendapatkannya secara datang terus di klinik-klinik kesihatan dan desa di seluruh negara atau membuat janji temu di aplikasi MySejahtera,” katanya.

Vaksin pneumokokal diberikan untuk mencegah penyakit disebabkan oleh jangkitan bakteria Streptococcus pneumoniae yang juga dikenali sebagai pneumokokus.

Antara penyakit yang disebabkan oleh bakteria itu ialah radang paru-paru (pneumonia); radang sinus; jangkitan telinga tengah; radang selaput otak dan saraf tunjang (meningitis); serta jangkitan bakteria dalam darah (septicaemia).

Komplikasi penyakit pneumokokal termasuk cacat pendengaran, kecacatan otak dan kematian.

KKM mula melaksanakan pemberian vaksin pneumokokal dalam Program Imunisasi Kebangsaan sejak 1 Dis 2020 bagi kanak-kanak yang lahir bermula 1 Jan 2020.

Dr Zaliha berkata KKM menyasarkan 700,000 atau 70 peratus daripada satu juta kanak-kanak yang lahir pada 2018 dan 2019 untuk diberikan vaksin pneumokokal dalam tempoh setahun itu.

Di bawah Program Imunisasi Kebangsaan untuk bayi dan kanak-kanak, terdapat 11 jenis produk vaksin diberikan untuk mencegah 13 penyakit cegahan vaksin iaitu Tuberkulosis, Hepatitis B, Difteria, Tetanus (kancing gigi), Pertussis (batuk kokol), Haemophilus influenza type B, polio, measles (campak), mumps (beguk), dan rubella, katanya.

Bagi murid perempuan berumur 13 tahun, vaksin Human Papilloma Virus (HPV) diberikan manakala di Sarawak pula, vaksin Japanese Encephalitis turut diberikan, katanya.

“Kini pencapaian liputan imunisasi untuk bayi dan kanak-kanak adalah tinggi di peringkat kebangsaan dan mencapai sasaran yang telah ditetapkan oleh Pertubuhan Kesihatan Sedunia (WHO) iaitu melebihi 95 peratus bagi kebanyakan vaksin utama dalam program imunisasi. Pencapaian ini juga telah diperakui oleh WHO,” katanya.–AlHijrah Online


SOP PENUH HAJI, UMRAH AKAN DISERAH KEPADA MKN, KKM – ZULKIFLI

MAKKAH: Prosedur Operasi Standard (SOP) haji dan umrah yang menyeluruh hasil perbincangan dengan kerajaan Arab Saudi serta tinjauan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri akan diserahakn kepada Majlis Keselamatan Negara (MKN) dan Kementerian Kesihatan Malaysia (KKM).

Menurut Zulkifli yang mengadakan pertemuan dengan Timbalan Menteri Haji dan Umrah Arab Saudi, Dr Abdel Fattah Mashat, Riyadh belum membuat sebarang keputusan mengenai ibadah haji tahun ini namun jemaah Malaysia dialu-alukan Arab Saudi untuk menjadi duyufurrahman jika dibenarkan kerana terkenal dengan sikap displin pada musim-musim haji sebelum ini.

“Insya-Allah berdasarkan kepada pertemuan kami di Arab Saudi, segala perbincangan SOP akan diangkat ke MKN dan KKM secara rasmi untuk diperhalusi dan diluluskan.

“Kami mengharapkan kita semua bersiap siaga jika kita ditakdirkan dapat melaksanakan ibadah haji tahun ini untuk memenuhi segala bentuk syarat dan sop yg telah ditetapkan,” katanya kepada media.

Menurut Zulkifli, Arab Saudi amat berhati-hati dalam membuat sebarang keputusan berkenaan haji kerana bimbang ibadah itu nanti dikaitkan menjadi punca penyebaran COVID-19 ke seluruh dunia.

Ujarnya sebarang keputusan berkenaan ibadah haji akan dimaklumkan Arab Saudi dari semasa ke semasa bagi membolehkan negara terlibat melakukan persediaan.

Sementara itu, berhubung vaksin COVID-19, Kementerian Arab Saudi katanya belum menentukan jenis vaksin bagi jemaah yang akan menunaikan haji pada tahun ini.

Setakat ini program vaksinasi Arab Saudi ke atas penduduknya hanya mengiktiraf vaksin jenis Pfizer-BioNTech dan AstraZeneca.

Pertemuan Zulkilfi dan Dr Abdel Fattah diadakan di Makkah pada Sabtu.

Zulkifli ketika ini berada di Arab Saudi dalam rangka lawatan kerja yang berakhir hari ini. — AlHijrah Online


PKPD DI SELANGOR DAN KUALA LUMPUR BERMULA 3 JULAI

KUALA LUMPUR: Sebahagian besar mukim di Selangor dan lokaliti tertentu di Wilayah Persekutuan Kuala Lumpur akan dikenakan Perintah Kawalan Pergerakan Diperketatkan (PKPD) selama 14 hari.

Menteri Kanan (Keselamatan) Datuk Seri Ismail Sabri Yaakob berkata ia akan bermula 3 Julai 2021 sehingga 16 Julai 2021.

“Kedua-dua negeri ini menunjukkan trend jangkitan yang tinggi. Selangor melaporkan purata kes harian COVID-19 antara 1,800 ke 1,900. Manakala di Kuala Lumpur purata kes harian adalah dalam lingkungan 600 ke 1,000 kes.

“Kesemua daerah di Selangor dan Kuala Lumpur melaporkan insiden kes COVID-19 melebihi 12.1 /100,000 penduduk.

“Data unjuran kadar nilai kebolehjangkitan (R-naught) di kedua-dua negeri ini masih dalam lingkungan 1.0 dan tidak menunjukkan trend penurunan.

“Situasi ini adalah membimbangkan apabila mengambil kira kepadatan penduduk dan penularan tiga varian baharu yang lebih ganas iaitu varian Beta B.1.351 (Afrika Selatan), Delta B.1.617.2 (India) dan Alpha B.1.1.7 (UK),” katanya dalam kenyataan hari ini.

Melalui pelaksanaan PKPD, semua laluan kawasan terlibat akan ditutup dan dikawal oleh polis.

Penduduk di dalam kawasan tidak dibenarkan keluar dari kediaman masing-masing kecuali seorang sahaja wakil isi rumah keluar hanya untuk membeli keperluan asas di kawasan PKPD dalam radius 10 kilometer dari kediaman.

Hanya sektor perkhidmatan perlu (essential services) sahaja dibenarkan untuk beroperasi dari 8.00 pagi hingga 8.00 malam seperti utiliti, pembersihan dan kumbahan.

Ismail Sabri berkata tiada sebarang pergerakan tidak perlu di luar kawasan kediaman selepas jam 8.00 malam kecuali bagi kes-kes kecemasan atau mendapat kebenaran polis.

“Hanya kilang bahan makanan dan keperluan asas harian seperti beras, roti putih (loaf), gula, minyak masak, tepung gandum, susu segar, susu tepung bayi, ubat-ubatan, dan topeng muka dibenarkan beroperasi.

“Kebenaran untuk bekerja hanya bagi perkhidmatan perlu (essential services) atau menjalankan tugas rasmi Kerajaan dengan surat pengesahan daripada majikan atau pas pekerja yang sah.

“Pekerja selain daripada perkhidmatan perlu tidak dibenarkan keluar dari kawasan PKPD dan tidak boleh bekerja sepanjang tempoh PKPD. Majikan dikehendaki mematuhi perintah ini dan membenarkan pekerja-pekerja bekerja dari rumah (work from home),” katanya.

Tambah beliau premis jualan makanan, kedai runcit, kedai serbaneka dan kedai barangan keperluan harian boleh beropeasi dari jam 8.00 pagi hingga 8.00 malam.

Jelas beliau pergerakan merentas daerah dan negeri bagi tujuan vaksinasi COVID-19 di Pusat Pemberian Vaksin (PPV) di luar daerah atau negeri tempat tinggal dibenarkan dengan menunjukkan butiran janji temu di aplikasi MySejahtera, laman sesawang atau sistem pesanan ringkas (SMS).

“Kementerian Kesihatan Malaysia (KKM) akan melaksanakan ujian saringan secara bersasar ke atas semua penduduk di kawasan-kawasan yang terlibat.

“Jawatankuasa penyelaras Program Vaksinasi Kebangsaan juga memberi jaminan bahawa program pemberian vaksin akan dipertingkat dan dipergiatkan di kawasan-kawasan yang terlibat,” katanya.

Mukim-mukim yang terlibat adalah seperti berikut:

Daerah Petaling

Mukim:

• Petaling• Damansara• Sg Buloh• Bukit Raja

Daerah Hulu Langat

Mukim:

• Hulu Langat• Ampang• Cheras• Kajang• Semenyih• Beranang

Daerah Sepang

Mukim:

• Dengkil• Labu• Sepang

Daerah Gombak

Mukim:

• Batu• Rawang• Setapak• Hulu kelang• Kuang

Daerah Kuala Langat

Mukim:

• Tanjung 12 (1)• Tanjung 12 (2)• Teluk Panglima Garang• Morib• Bandar• Jugra• Batu

Daerah Klang

Mukim:

• Kapar• Klang

Daerah Kuala Selangor

Mukim:

• Ijok• Bestari Jaya• Jeram

Daerah Hulu Selangor

Mukim:

• Serendah• Rasa• Ulu Yam• Batang Kali

Manakala bagi WP Kuala Lumpur melibatkan lokaliti seperti berikut:

• Projek Perumahan Rakyat (PPR) Sri Semarak• Projek Perumahan Rakyat (PPR) Batu Muda• Flat Seksyen 2 Wangsa Maju• Flat Seksyen 1 Wangsa Maju• Kampung Padang Balang• Taman Koperasi Polis (Fasa 1 & 2)• Flat Sri Sabah• Kampung Puah• Projek Perumahan Rakyat (PPR) Kampung Baru Air Panas• Flat Desa Pandan (Termasuk Baiduri & Delima)• Kampung Batu Muda• Projek Perumahan Rakyat (PPR) Kerinchi• Bandar Baru Sentul• Taman Ikan Emas


Kerajaan tubuh Unit Pemantau Isu Hina Islam

KUALA LUMPUR – Kerajaan melalui Jabatan Kemajuan Islam Malaysia (Jakim)  menubuhkan Unit Pemantau Isu Hina Islam bagi memantau penulisan atau  provokasi yang bersifat menghina Nabi Muhammad SAW serta agama Islam di  semua platform media termasuk laman sosial.

Inisiatif untuk menubuhkan unit khas itu dibuat susulan beberapa kes  menghina dan mempersendakan agama Islam dilakukan individu tidak  bertanggungjawab.

Menurut Menteri di Jabatan Perdana Menteri, Datuk Seri Dr Mujahid Yusof,    unit khas itu akan segera membuat laporan kepada Suruhanjaya Komunikasi dan Multimedia (SKMM) sebaik sahaja aduan berkaitan penghinaan Nabi Muhammad SAW dan  agama Islam diterima.

“Negara kita mempunyai undang-undang. Pihak yang bersalah mesti dijatuhkan hukuman yang setimpal. Saya juga percaya, pihak berkuasa telah melakukan tindakan sewajarnya untuk menangani isu ini,” katanya menerusi satu kenyataan hari ini.

Mujahid turut menggesa semua  pihak agar berganding bahu bagi menjaga dan mengekalkan keharmonian di  negara ini.

Tambahnya lagi, sebarang maklumat atau aduan boleh disalurkan menerusi WhatsApp di talian hotline 010 – 300 52 60 atau  emelkan kepada aduan@islam.gov.my.

Terdahulu, Polis menerima 929
laporan dan membuka 16 kertas siasatan berhubung individu yang menghina
agama Islam, Nabi Muhammad SAW dan isteri baginda, Saidatina Aisyah.

Sebelum
 ini, seorang warga emas, dihadapkan ke Mahkamah Sesyen Kuala Lumpur
atas dua pertuduhan memuat naik karikatur yang dikatakan Nabi Muhammad
SAW dan isteri baginda, Saidatina Aisyah di laman Facebook, baru-baru
ini.

Tertuduh Wai Foo Sing, 68, mengaku tidak bersalah selepas kedua-dua pertuduhan dibacakan di hadapan Hakim Mahkamah Sesyen, M.M Edwin Paramjothy.

Selepas itu beberapa individu pula ditahan kerana memuat naik kenyataan menghina Nabi di media sosial.


MAHKAMAH RAYUAN KEKAL SABITAN KE ATAS NAJIB RAZAK

KUALA LUMPUR: Mahkamah Rayuan hari ini mengekalkan keputusan Mahkamah Tinggi terhadap bekas Perdana Menteri Datuk Seri Najib Tun Razak berhubung penyelewengan RM42 juta dana SRC International Sdn Bhd.

Keputusan sebulat suara itu dibacakan Hakim Abdul Karim Abdul Jalil yang mengetuai panel tiga hakim Mahkamah Rayuan.

Panel hakim Mahkamah Rayuan memutuskan tiga pertuduhan terhadap Najib telah dibuktikan tanpa keraguan munasabah.

Mahkamah Tinggi Kuala Lumpur pada 28 Julai tahun lalu telah menjatuhkan hukuman penjara 12 tahun serta denda RM210 juta terhadap bekas perdana menteri itu.

Ia selepas beliau didapati bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan.

LAGI MENYUSUL. — AlHijrah Online


SEMUA AKTIVITI SUKAN DAN REKREASI DIBENARKAN TANPA SEKATAN, STATUS VAKSINASI – KBS

KUALA LUMPUR: Mulai esok, semua jenis aktiviti sukan dan rekreasi dibenarkan tanpa sebarang had atau sekatan termasuk status vaksinasi dan limitasi masa.

Perkara itu diumumkan oleh Kementerian Belia dan Sukan (KBS) hari ini menerusi siaran media soalan lazim Fasa Peralihan ke Endemik.

Menurut KBS, aktiviti berkumpulan seperti senamrobik, zumba, latihan taekwondo dan seumpamanya juga dibenarkan tanpa sebarang had atau kapasiti penyertaan.

Kehadiran penonton dan penyokong ke venue sukan dan rekreasi turut dibenarkan dengan penggunaan 100 peratus kapasiti ruang, yang bermakna tiada penjarakan fizikal diperlukan namun digalakkan dalam keadaan tidak memakai pelitup muka.

Pemakaian pelitup muka juga dikecualikan di kawasan terbuka dan ketika melakukan aktiviti sukan di dalam kawasan tertutup. Bagaimanapun, ia diwajibkan ketika tidak melakukan sebarang aktiviti bersukan di kawasan tertutup.

Menurut KBS, imbasan kod QR MySejahtera juga tidak diwajibkan ketika memasuki premis atau venue sukan dan rekreasi manakala premis pula dibenarkan beroperasi tanpa had masa mengikut syarat lesen atau permit.

Bagaimanapun, pihak pengurusan premis perlu menyemak status risiko pelanggan mereka di dalam aplikasi itu, dengan individu berstatus risiko tinggi iaitu kes positif COVID-19 dan individu yang diberikan arahan pengasingan di rumah (HSO) tidak dibenarkan memasuki premis atau venue sukan dan rekreasi.

Penganjuran kejohanan, pertandingan serta acara sukan dan rekreasi di peringkat domestik dan antarabangsa juga dibenarkan tetapi perlu kebenaran Pejabat Pesuruhjaya Sukan (PPS) kecuali bagi acara berskala kecil melibatkan peringkat komuniti.


LELAKI MAUT DALAM NAHAS LIMA KENDERAAN TERMASUK TIGA TRELER

IPOH: Seorang lelaki maut dalam kemalangan membabitkan lima kenderaan termasuk tiga treler di KM382.3 Lebuhraya Utara Selatan (PLUS) arah Selatan, berhampiran Slim River, awal pagi tadi.

Jurucakap Jabatan Bomba dan Penyelamat perkak negeri berkata pihaknya menerima panggilan kira-kira pukul 1 pagi tadi dan anggota dari Balai Bomba dan Penyelamat Slim River dikerahkan ke tempat kejadian.

“Setibanya di lokasi, didapati kemalangan membabitkan tiga treler muatan besi, sebuah Nissan X-trail dan Proton Iris. Seorang lelaki berumur 44 tahun telah tersepit dan disahkan meninggal dunia oleh petugas Kementerian Kesihatan yang turut dikejarkan ke tempat kejadian.

“Mangsa yang tersepit telah dikeluarkan dengan peralatan khas dan penggunaan dua kren. Mayat mangsa telah diserahkan kepada polis untuk tindakan lanjut,” katanya dalam kenyataan hari ini.

Sehingga kini, tiada maklumat lanjut berkaitan mangsa yang maut itu dan mayat dibawa ke hospital berhampiran untuk bedah siasat.

Menurut Twitter PLUS, kemalangan itu menyebabkan kesesakan sejauh empat kilometer berikutan kesemua lorong terhalang dan kerja-kerja pengalihan kenderaan terlibat kemalangan sedang dilakukan.

Sementara itu, Ketua Polis Daerah Muallim Supt Mohd Hasni Mohd Nasir berkata siasatan mendapati kemalangan melibatkan empat treler, dua kereta dan sebuah ambulans apabila pemandu treler yang dalam perjalanan dari Ipoh menghala ke Kuala Lumpur hilang kawalan lalu menyebabkan kemalangan berantai.

Beliau berkata pemandu treler itu dikenali sebagai Mohd Khairuddin Md Taharim, 44, dan beralamat di Bukit Beruntung, Selangor maut dalam kemalangan tersebut.

Mohd Hasni berkata treler itu telah melintangi dan menutupi lorong kiri serta bahu jalan manakala sebuah lagi treler dalam keadaan melintang ke kanan jalan menutupi lorong tengah dan kanan laluan lebuh raya itu.

“Laluan telah dibuka satu lorong dan satu lagi laluan kontra telah dibuka pada pukul 7.37 pagi dan semua treler yang terlibat kemalangan sudah dialih ke tepi jalan,” katanya dalam kenyataan di sini hari ini.

Katanya kes disiasat di bawah Seksyen 41 (1) Akta Pengangkutan Jalan 1987.–AlHijrah Online


VAKSINASI WARGA LEMBAH KLANG MELALUI KAEDAH JANJI TEMU BERMULA 4 OKTOBER

PUTRAJAYA: Vaksinasi COVID-19 bagi penduduk dewasa di Lembah Klang hanya dengan kaedah janji temu sahaja, bermula Isnin 4 Oktober.

Dalam kenyataan Pasukan Petugas Khas Imunisasi COVID-19 (CITF), semua individu dewasa yang ingin mendapatkan vaksinasi termasuk mereka yang terlepas janji temu suntikan dos kedua juga perlu membuat janji temu awal terlebih dahulu.

“Mereka perlu membuat janji temu dengan menghubungi nombor telefon bilik gerakan vaksinasi daerah masing-masing atau emel yang telah disediakan.

“Sila hubungi talian Klinik Kesihatan (KK) atau Pejabat Kesihatan Daerah (PKD) berdasarkan lokasi berhampiran dengan penerima,” katanya dalam kenyataan hari ini.

–AlHijrah Online


INDIVIDU MAUT DALAM KEBAKARAN KERETA KANCIL

KLANG: Seorang individu ditemui rentung dalam sebuah kereta jenis Perodua Kancil yang terbakar di tepi Jalan Shapadu Kampung Sungai Pinang di sini awal pagi tadi.

Pengarah Bomba Selangor Norazam Khamis berkata, pihaknya telah menghantar sepasukan anggota bomba dari Balai Bomba dan Penyelamat Sungai Pinang ke lokasi kejadian pada jam 5.37 pagi selepas menerima panggilan.

“Sebuah kereta jenis Perodua Kancil didapati terbakar 100 peratus dan terdapat seorang individu di bahagian tempat duduk pemandu kenderaan yang turut terbakar 100 peratus,” katanya dalam satu kenyataan hari ini.

Bagaimanapun identiti mangsa tidak dapat dikenal pasti.–AlHijrah Online


REMAJA SELUDUP 25 PATI DALAM VELLFIRE

KUALA LUMPUR: Sejumlah 25 pendatang asing tanpa izin (PATI) ditangkap selepas polis berjaya menahan sebuah kereta jenis Toyota Vellfire yang dinaiki kesemua mereka.

Ketua Polis Daerah Sentul, ACP Beh Eng Lai berkata kenderaan tersebut ditahan kira-kira 12.05 tengah hari semalam selepas dikejar pihak polis kerana enggan berhenti apabila diarahkan.

“Kejadian berlaku ketika pihak polis sedang membuat rondaan di sekitar Jalan Manjoi 3, Taman Sri Kuching dan mendapati sebuah kenderaan jenis Toyota Vellfire warna hitam dipandu dalam keadaan mencurigakan.

“Pihak polis telah mengejar Velffire tersebut dan apabila tiba di Jalan Selinsing, kenderaan terbabit telah melanggar sebuah motosikal dinaiki seorang anggota polis bertugas,” katanya dalam kenyataan hari ini.

Tambah beliau suspek juga turut melanggar tiga buat kenderaan milik orang awam di tempat kejadian.

Hasil siasatan mendapati Vellfire itu dipandu seorang lelaki warga tempatan berusia 17 tahun manakala di bahagian tempat duduk belakang terdapat 19 lelaki dan enam wanita warga asing berusia 15 hingga 39 tahun.

“Semua penumpang adalah PATI dan tidak memiliki sebarang dokumen peribadi,” katanya.

Seorang lelaki warga tempatan yang merupakan rakan pemandu berjaya melari diri.

Menurut Eng Lai kenderaan tersebut bergerak dari Rantau Panjang menuju ke Kuala Lumpur semalam untuk menghantar PATI terlibat mencari pekerjaan.

Setiap PATI dikenakan bayaran RM6,000 seorang oleh penghantar (tekong) untuk tujuan tersebut.

Eng Lai berkata kesemua suspek ditahan reman bermula hari ini bagi membantu siasatan di bawah Seksyen 26A Akta Anti Pemerdagangan Orang dan Anti Penyeludupan Migran (Atipsom) 2007, Seksyen 6(1)(c) Akta Imigresen 1959/63 dan Seksyen 186 Kanun Keseksaan. – AlHijrah Online


GANGGUAN BEKALAN AIR DI KLANG DAN SHAH ALAM DIJANGKA PULIH TENGAH HARI INI

KUALA LUMPUR: Insiden paip pecah yang mengakibatkan gangguan bekalan air di 15 kawasan di Klang dan Shah Alam dijangka pulih sepenuhnya 12.30 tengah hari ini.

Ketua Komunikasi Korporat Pengurusan Air Selangor (Air Selangor) Elina Baseri berkata ada pengguna yang sudah mula menerima bekalan air seawal 4.30 pagi tadi.

Pemulihan air di kawasan yang terjejas adalah secara berperingkat berdasarkan jarak lokasi premis pengguna dan tekanan air pada sistem agihan

“Air Selangor ingin memaklumkan bahawa kerja-kerja pembaikan paip pecah yang berlaku berhampiran pencawang elektrik di Jalan Bukit Raja, Klang semalam telah siap sepenuhnya pukul 4 pagi tadi,” katanya.


Dua rakyat China antara 6 melecur

KUALA LUMPUR – Dua rakyat China antara enam mangsa yang melecur teruk di bahagian muka, tangan dan kaki apabila sebuah kapal malim yang berada pada lima batu nautika barat daya Pulau Sailu dekat Batu Pahat, Johor meletup semalam.

Utusan Online melaporkan, Pengarah Zon Maritim Batu Pahat, Komander Maritim Mohamad Othman memberitahu,  mangsa yang terlibat dalam kejadian yang berlaku pukul 6 petang itu berusia antara 29 hingga 48 tahun.  Letupan itu berlaku ketika mereka menjalankan kerja-kerja pemindahan barang.

Beliau berkata,  hasil siasatan awal menunjukkan kapal malim yang membekalkan keperluan logistik kepada kapal tangki yang berlabuh di situ dipercayai meletup semasa menghampiri sebuah kapal tangki Gas Infinity.

“Ekoran kejadian letupan itu , empat pekerja kapal malim dan dua pekerja kapal tangki mengalami kecederaan semasa sedang menjalankan kerja-kerja pemindahan barang,” katanya dalam satu kenyataan.

Seramai lima anggota Agensi Penguatkuasaan Maritim Malaysia (Maritim Malaysia) Batu Pahat dikejarkan ke tempat kejadian sebaik sahaja menerima laporan berhubung insiden itu.

Sejurus tiba, Mohamad memberitahu pihaknya mendapati kesan letupan pada kapal malim yang bertambat pada sebelah kapal tangki Gas Infinity.

“Kesemua mangsa dibawa ke jeti Zon Maritim Batu Pahat dan dikejarkan ke Hospital Sultanah Nora Ismail, Batu Pahat untuk mendapatkan rawatan lanjut.

Punca kejadian masih dalam siasatan oleh Zon Maritim Batu Pahat,” katanya.


11 BAYI BARU LAHIR MAUT DALAM KEBAKARAN HOSPITAL DI SENEGAL

DOUALA: Sebelas bayi baru lahir maut dalam kebakaran di unit neonatal sebuah hospital di bandar Tivaouane, barat Senegal.

“Saya amat sedih dengan insiden kebakaran di jabatan neonatal di Hospital Mame Abdou Aziz Sy Dabakh di Tivaouane yang meragut nyawa 11 bayi. Kepada ibu dan keluarga mangsa saya amat bersimpati,” kata Presiden Senegal, Macky Sall di Twitter, lapor Agensi Anadolu.

Kebakaran dikatakan berpunca akibat litar pintas, menurut Datuk Bandar Tivaouane, Diop Sy.

“Unit neonatal musnah dalam kebakaran. Tragedi itu berlaku kira-kira pukul 8 malam,” memetik laporan Dakaractu.com.

Sehubungan itu, pihak berkuasa tempatan telah pun mengaktifkan unit bencana sementara menunggu siasatan menyeluruh dibuat.

Pada April 2021 empat bayi maut dalam kebakaran di hospital bersalin di Linguere yang dipercayai berpunca daripada kerosakan elektrik unit penghawa dingin. –AlHijrah Online


ABANG SANGGUP MEMBUJANG JAGA ADIK LUMPUH

MARANG: Muhammad Rafii, 50 tahun sanggup melupakan hasrat mendirikan rumah tangga kerana ingin menjaga adiknya yang lumpuh separuh badan sejak 11 tahun lalu.

Kata Muhammad, adiknya itu memerlukan penjagaan dan pemantauan sepanjang masa.

Ikuti laporan yang disiarkan Berita Alhijrah siaran 22 Ogos 2020. — AlHijrah Online


PEMANDU MAUT, BERTEMBUNG ANTARA DUA TRELER

KUANTAN: Seorang pemandu maut selepas treler yang membawa muatan papan bertembung dengan treler muatan paip di Jalan Kuantan-Segamat, Rompin pada kilometer 111.3, hari ini.

Ketua Polis Daerah Rompin, Deputi Superintendan Mohd Azahari Mukhtar, berkata mangsa Ahmad Ridzuan Usman, 37, dari Kampung Rekoh Baru, Bandar Tun Razak maut di tempat kejadian.

Menurut laporan yang diterima, kemalangan jam 5 pagi berlaku ketika treler yang dipandu Ahmad Ridzuan dalam perlawanan dari arah Segamat ke Kuantan.

“Apabila tiba di tempat kejadian ketika melalui selekoh, treler dipandu mangsa dipercayai hilang kawalan dan memasuki laluan bertentangan sebelum melanggar bahagian hadapan kanan treler yang dipandu lelaki berusia 55 tahun.”

“Mengenai kejadian tersebut, muatan paip daripada treler jatuh dan menghempap kepala treler yang dipandu mangsa. Mangsa meninggal dunia di tempat kejadian kerana cedera parah di kepala.”

“Pemandu treler yang membawa muatan paip luka di tangan,” jelasnya dalam kenyataan hari ini.

Sementara itu, Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria, berkata pihaknya menerima panggilan berhubung kemalangan yang berlaku pada jam 5.16 pagi.

Susulan kejadian itu, sembilan pegawai dan anggota dari Balai Bomba dan Penyelamat (BBP) Muadzam Shah terbabit dalam operasi menyelamat mangsa kemalangan.–AlHijrah Online


WARGA ASING DIBENAR SOLAT JEMAAH DI MASJID BERMULA 1 SEPTEMBER – ISMAIL SABRI

KUALA LUMPUR: Kerajaan bersetuju memberi kebenaran kepada rakyat negara asing beragama Islam untuk menunaikan solat berjemaah di masjid.

Bagaimanapun, menurut Menteri Kanan (Keselamatan), Datuk Seri Ismail Sabri Yaakob, kebenaran itu masih tertakluk kepada prosedur operasi standard (SOP) yang ditetapkan sebelum ini.

Kebenaran berkenaan berkuat kuasa 1 September depan dan ia turut terpakai di surau-surau seluruh negara.

“Mesyuarat Khas juga bersetuju untuk membenarkan warganegara asing untuk menunaikan solat berjemaah di masijd bermula 1 September 2020.”

Ketika ini, hanya rakyat Malaysia sahaja dibenarkan untuk menunaikan solat fardhu berjemaah termasuk solat fardhu Jumaat di masjid-masjid.

Jemaah perlu mempamerkan MyKad kepada petugas masjid sebelum diberi kebenaran untuk masuk ke bahagian-bahagian masjid bagi tujuan solat berjemaah.

Sementara itu, Ismai Sabri turut mengumumkan bahawa umat Islam yang pergi ke masjid tidak lagi diwajibkan untuk membawa sejadah sendiri.

Ia berikutan keluhan pengunjung masjid yang kadang kala terlupa membawa sejadah ke masjid dan kemudian dihalang untuk menunaikan solat.

“Setelah mendengar rayuan dari YB Datuk Seri Dr Zulkifli Mohamad Al-Bakri, Menteri di Jabatan Perdana Menteri (Agama) dan atas nasihat Kementerian Kesihatan Malaysia (KKM), Mesyuarat Khas Menteri hari ini bersetuju untuk tidak mewajibkan pengunaan sejadah di masjid.”

Bagaimanapun penggunaan sejadah adalah digalakkan dan pemakaian pelitup muka masih kekal wajib buat para jemaah.

Ismail Sabri dalam pada itu turut berterima kasih kepada imam dan jawatankuasa masjid kerana tegas dalam memastikan SOP dipatuhi sepenuhnya. — AlHijrah Online / Ardi Herman Mohd Mardzi


GEMPA BUMI: REMAJA PEREMPUAN MASIH HIDUP SELEPAS TERPERANGKAP 10 HARI

MOSCOW: Seorang remaja perempuan berusia 17 tahun berjaya dikeluarkan pasukan penyelamat selepas terperangkap di bawah runtuhan selama hampir 248 jam dalam kejadian gempa bumi di Turkiye.

Aleyna Olmaz diselamatkan pada Khamis di daerah Dulkadiroglu wilayah Kahramanmaras dan dibawa ke hospital.

Gambar yang dirakamkan di lokasi kejadian menunjukkan remaja itu dalam keadaan sedar.

Setakat yang dilaporkan media antarabangsa, gempa bumi yang melanda di Turkiye telah meragut 36,187 nyawa.

Harapan semakin tipis untuk menemukan lebih ramai mangsa yang terselamat dalam gempa bumi kuat yang melanda selatan Turkiye dan barat laut Syria pada 6 Februari itu.

Berpuluh-puluh negara telah menghantar pasukan mencari dan menyelamat ke kawasan yang terjejas untuk membantu mempercepat usaha menyelamat.–AlHijrah Online


TIGA MASJID UTAMA SOLAT HAJAT JAUHI CORONAVIRUS: KP JAKIM

KUALA LUMPUR: Masjid Negara, Masjid Putra dan Masjid Tuanku Mizan Zainal Abidin, Putrajaya, akan mengadakan solat hajat dan doa selamat selepas solat Isyak malam ini susulan penularan wabak coronavirus di negara ini.

Ketua Pengarah Jabatan Kemajuan Islam Malaysia (JAKIM), Datuk Paimuzi Yahya dalam kenyataan di sini sebentar tadi, menjemput umat Islam untuk turut serta menunaikan solat hajat dan memperbanyakkan doa di samping mengikuti saranan amalan kesihatan seperti disyorkan Kementerian Kesihatan.

“JAKIM juga memohon kerjasama dan jasa baik semua Majlis dan Jabatan Agama Islam Negeri (JAIN dan MAIN) untuk sama-sama menganjurkan Solat Hajat dan doa melalui masjid-masjid bawah seliaan mereka di seluruh negara agar Malaysia dan dunia dilindungi dari wabak berkenaan,” katanya.

Beliau berkata kerjasama rakan media untuk menyebarkan perkara ini amatlah dihargai. — AlHijrah Online


MALAYSIA HARAP JADI NEGARA PERTAMA PERKENAL UNDANG-UNDANG LARANGAN MEROKOK GENERASI MUDA -KHAIRY

KUALA LUMPUR: Malaysia berharap menjadi negara pertama di dunia yang menggubal undang-undang melarang aktiviti merokok terhadap generasi muda yang lahir selepas 2005 (Generational End Game) apabila cadangan perundangan penting itu dibawa ke Parlimen bulan depan, kata Menteri Kesihatan Khairy Jamaluddin.

Beliau berkata jika diluluskan dan dikuatkuasakan dengan berkesan ia boleh membantu meningkatkan tahap kesihatan yang lebih baik secara ketara dalam tempoh beberapa tahun akan datang.

“Sekiranya undang-undang ini diluluskan, rakyat Malaysia yang lahir selepas 2005 tidak akan dapat membeli atau menggunakan produk rokok lagi. Selesai.

“Tiada lagi aktiviti merokok dan tembakau. Ada pihak yang percaya bahawa pengharaman bukanlah jalan penyelesaian; Saya berazam untuk menjayakan usaha ini.”

Beliau berkata demikian dalam ucaptama bertajuk Future-Proofing Public Health Care yang telah disampaikan semasa Dialog Kepimpinan Pemikiran Kesihatan Awam yang diadakan di Sekolah Kesihatan Awam Saw Swee Hock di Universiti Nasional Singapura (NUS) pada 2 Jun ketika beliau berada di republik itu sebagai Felow Pertukaran Lee Kuan Yew. –AlHijrah Online


PAKEJ KITA SELANGOR DIUMUM

KUALA LUMPUR: Kerajaan Negeri Selangor memperuntukkan RM73.877 juta bagi pakej Kita Selangor yang diumum hari ini.

Menurut Menteri Besar Selangor, Datuk Seri Amirudin Shari, usaha itu bagi memastikan kebajikan rakyat negeri itu terbela lebih-lebih lagi ketika Perintah Kawalan Pergerakan (PKP) dikuatkuasakan.

Antara yang diumumkan dalam pakej Kita Selangor ialah ujian saringan bersasar percuma serta bantuan makanan kepada petugas barisan hadapan.

“Bagi menangani perebakan pandemik yang mencatat angka kes empat digit, RM6 juta akan disalurkan untuk melaksanakan ujian saringan bersasar percuma yang memfokuskan kepada golongan berisiko tinggi meliputi 50,000 rakyat Negeri Selangor.

“Pakej Kita Selangor turut meliputi bantuan makanan kepada 9,822 petugas perubatan di hospital-hospital juga Pejabat Kesihatan Daerah seluruh Selangor serta 3,500 anggota Polis Diraja Malaysia (PDRM) dan Angkatan Tentera Malaysia (ATM) dengan peruntukan sebanyak RM 3 juta,” kata Amirudin dalam pengumumannya hari ini.

Tambahnya kerajaan negeri bersetuju untuk meluluskan Peruntukan Khas Selangor Mesra Rakyat berjumlah RM100,000 untuk setiap 56 Dewan Undangan Negeri (DUN) dengan kadar segera bagi mengerakkan program-program bantuan kepada golongan memerlukan.

Ahli Parlimen di Selangor juga akan mendapat manfaat RM50,000 bagi menggerakkan program bantuan untuk rakyat negeri tersebut.

“Seterusnya, bagi mengurangkan beban pengangkutan pesakit di bawah penyeliaan Kementerian Kesihatan Malaysia (KKM), Bas Smart Selangor akan digunakan secara percuma untuk menghantar pesakit berisiko rendah ke Pusat Kuarantin dan Rawatan COVID-19 (PKRC) Berisiko Rendah di MAEPS, Serdang.

“450 penyewa di bawah Skim Smart Sewa pula diberi kelonggaran untuk menangguhkan pembayaran sewa rumah untuk bulan Januari, Februari dan Mac 2021 dengan implikasi kewangan sebanyak RM 1 juta,” kata Amirudin berhubung pakej Kita Selangor.

Kerajaan negeri juga katanya akan menyediakan bakul makanan bagi pemandu teksi, pemandu bas sekolah, penyewa PPR, pemandu lori sisa pepejal di bawah penyeliaan Kumpulan Darul Ehsan Berhad Waste Management serta Orang Asal yang melibatkan peruntukan RM1.3 juta.

Pakej Kita Selangor turut memberikan perhatian kepada 10,160 warga tani yang akan diberi insentif baucar petrol serta input penternakan dengan peruntukan sebanyak RM2 juta.

Selain itu bantuan kepada anak petugas barisan hadapan serta calon Sijil Pelajaran Malaysia (SPM) dan Sijil Tinggi Persekolahan Malaysia (STPM) turut diumum.

“Inisiatif Cakna Anak Barisan Hadapan akan membantu anak petugas frontliners dengan mengoperasikan Taska dan Pusat Jagaan Sementara di Hospital-Hospital Awam serta Premis Sementara untuk tempoh dua (2) bulan bermula 25 Januari. Ini akan membantu hampir 400 keluarga dengan peruntukan sebanyak RM1 juta.

“Pelajar yang bakal menghadapi peperiksaan SPM dan STPM dapat menikmati program kemahiran belajar ataupun ‘smart learning’ melalui portal ePTRS.my yang akan menawarkan mata pelajaran dalam Bahasa Melayu, Bahasa Inggeris, Sains, Sejarah, Matematik, serta mata pelajaran STPM seperti Pengajian Am dan Ujian Bahasa Inggeris Universiti Malaysia (MUET).

“Portal ini dibangunkan dengan belanja RM300 ribu dan telah menerima pendaftaran 3,755 pelajar sehingga 19 Januari 2021,” kata Amirudin.

Sementara itu, Amirudin berkata kerajaan negeri turut bercadang melaksanakan potongan gaji meliputi Ahli Majlis Mesyuarat Kerajaan Negeri (EXCO), Ahli Dewan Undangan Negeri (ADUN) dan pegawai tinggi di syarikat berkaitan kerajaan (GLC).

Ujarnya, sebagai permulaan beliau berbesar hati menyumbang gaji saya sebanyak sebulan untuk usaha tersebut. – AlHijrah Online


AMIRUDIN SHARI KEKAL KERUSI SUNGAI TUA

KUALA LUMPUR: Calon Pakatan Harapan (PH) Datuk Amirudin Shari memenangi Dewan Undangan Negeri (DUN) Sungai Tua N16, sebentar tadi.

Amirudin memperoleh 19,678 undi mengalahkan calon dari Perikatan Nasional (PN) Hanif Jamaluddin dengan majoriti 5,185.—AlHijrah Online

MENYUSUL LANJUT


KLINIK KESIHATAN TIDAK SELAMAT, LOKASI TIDAK SESUAI AKAN DITUTUP

IPOH: Perkhidmatan klinik kesihatan yang tidak selamat dan tidak bersesuaian termasuk dari segi lokasi akan ditutup, kata Timbalan Menteri Kesihatan Dr Lee Bonn Chye.

Beliau berkata, terdapat beberapa klinik kesihatan dilihat tidak menepati spesifikasi dan gagal mengoptimumkan kewujudannya kerana kebiasaannya premis itu diwujudkan jika kepadatan penduduk sekitar 10,000 ke 50,000 orang.

“Seperti Klinik Kesihatan Bijih Timah di sini, ia agak sempit dan tidak cukup ruang untuk diperkembangkan kepada perkhidmatan lain seperti menyimpan ubat dan pemeriksaan lain.

“Di sini terdapat kira-kira 528 penduduk sahaja dan klinik ini menerima kunjungan pesakit sekitar 52 orang sehari,” katanya selepas mengadakan lawatan di Klinik Kesihatan Bijih Timah di Jalan Sultan Yusof di sini, hari ini.

Mengulas lanjut, Dr Lee berkata apabila klinik kesihatan berkenaan ditutup, pesakit dicadangkan untuk mendapatkan rawatan di klinik kesihatan berdekatan.

Beliau menjelaskan, kebanyakan klinik kesihatan dan klinik desa yang dibangunkan sekitar tahun 60an dan 70an menumpukan kawasan terpencil, tetapi kini lokasinya telah membangun selain pengangkutan yang bertambah baik.

“Untuk itu kita perlu lihat semula bagaimana menguruskan klinik di kawasan terpecil ini dan melihat pengoptimuman operasi secara keseluruhan,” katanya.

Mengenai pembukaan Kompleks Wanita, Kanak-kanak dan Kardiologi di Hospital Raja Permaisuri Bainun (HRPB) di sini, Dr Lee berkata ia akan mula beroperasi sepenuhnya pada Mac ini.

“Penyerahan bangunan telah diberikan pada Julai lepas dan bahagian Kardiologi telah mula beroperasi sejak Disember 2019, namun secara keseluruhannya dijangka Mac ini.

“Ketika ini masih di peringkat ‘testing and commissioning’ untuk memastikan segala yang kita peroleh berfungsi dengan baik,” katanya.

Apabila beroperasi kelak, kompleks 10 tingkat itu akan mempunyai 404 katil serta 18 bilik bersalin, enam bilik bedah serta kemudahan lain termasuk lebih 450 lot parkir untuk kereta dan motosikal. — BERNAMA


ILLI NAJWA MASIH BERAGAMA ISLAM

JOHOR BAHRU: Jabatan Agama Islam Negeri Johor (JAINJ) memaklumkan status Illi Najwa Anuar Hussien Saddique yang berkahwin dengan kapten hoki pasukan India, Manpreet Singh Pawar pada tahun lepas, masih beragama Islam.

Menurut Mufti Johor, Datuk Yahya Ahmad, pihaknya telah memanggil Illi Najwa bersama ibunya serta beberapa saksi lain bagi mendapatkan keterangan.

Tambahnya, pendaftaran perkahwinan pasangan itu di Johor Bahru juga kini dalam proses.

“Hasil siasatan mendapati Illi Najwa tidak pernah keluar dari Islam, malah pada hari ini Illi Najwa juga hadir bersama kami untuk menghadap baginda Sultan Johor, Sultan Ibrahim Sultan Iskandar.

“Tiada ada apa-apa masalah untuk didaftarkan perkahwinan mereka dan isu ini juga sudah selesai,” katanya menerusi kenyataan yang dimuat naik dalam laman Facebook rasmi Sultan Ibrahim hari ini.

Terdahulu, Sultan Ibrahim berkenan menerima menghadap Illi Najwa di Istana Bukit Pelangi, hari ini, bersama Yahya dan Pengarah JAINJ, Datuk Md Rofiki Shamsudin.

Dalam pertemuan tersebut, Yahya mempersembahkan hasil siasatan JAINJ berhubung status perkahwinan dan keagamaan pasangan tersebut.

Sebelum ini, Sultan Johor menitahkan JAINJ dan Jabatan Mufti Johor untuk menyiasat status terkini agama wanita berkenaan bersama pasangannya, pada Disember lalu.

Pasangan tersebut telah melangsungkan perkahwinan mereka di kampung halaman Manpreet di Punjab, India.—AlHijrah Online


SEMUA AKTIVITI AGAMA DI MASJID DAN SURAU DITANGGUHKAN, JENAZAH TAYAMMUM – ZULKIFLI

KUALA LUMPUR: Semua aktiviti di masjid dan surau, termasuk solat Jumaat dan solat berjemaah, ditangguhkan bermula esok hingga 26 Mac bagi membendung penularan COVID-19.

Menteri di Jabatan Perdana Menteri, Senator Datuk Dr Zulkifli Mohamad Al-Bakri berkata perkara itu diputuskan Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) di Putrajaya semalam selepas menerima taklimat Kementerian Kesihatan.

Zulkifli berkata keputusan itu mendapat titah perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Jawatankuasa masjid dan surau juga disaran membuat operasi pembersihan dan penyahkuman sebagai langkah keselamatan mengelakkan jangkitan.

“Tempoh sepuluh hari itu tertakluk kepada nasihat dan pandangan Kementerian Kesihatan Malaysia,” kata menteri hal ehwal agama itu dalam kenyataan di sini hari ini.

Zulkifli berkata jika berlaku kematian akibat COVID-19, pengurusan jenazah hendaklah dilaksanakan mengikut keputusan Muzakarah Jawatankuasa Fatwa MKI kali ke-107 yang bersidang pada 10 dan 11 Februari 2015 mengenai hukum Pengurusan Jenazah Orang Islam yang Disyaki atau Disahkan Dijangkiti Virus Ebola di Malaysia.

“Kelonggaran diberikan sekiranya ada kemungkinan wujud kemudaratan kepada nyawa manusia yang menguruskan jenazah.

“Jenazah boleh diuruskan melalui prosedur tayammum di atas permukaan beg jenazah atau pembalut plastik yang membalut jenazah tersebut,” katanya.

Beliau berkata muzakarah menyerahkan kepada pertimbangan pihak berkuasa agama di setiap negeri bagi pelaksanaan keputusan terbabit. — AlHijrah Online


DUA BERADIK MAUT MOTOSIKAL TERLANGGAR BELAKANG LORI

SEREMBAN: Dua beradik maut selepas motosikal yang dinaiki mereka terlanggar bahagian belakang sebuah lori di KM257.4 Lebuhraya Utara-Selatan arah Selatan dekat sini pagi tadi.

Ketua Polis Daerah Seremban ACP Nanda Maarof berkata Mohd Husaini Amir Harun, 29, dan adiknya Muhammad Amirul Syafiq Harun, 25, yang beralamat di Kampung Pengkalan Batu, Kuala Terenganu maut akibat kecederaan parah di bahagian kepala dan badan dalam kejadian pada pukul 7.05 pagi itu.

“Siasatan awal mendapati kemalangan berlaku semasa sebuah lori jenis Hino membawa muatan makanan haiwan yang dipandu seorang lelaki berumur 49 tahun sedang bergerak di lorong kiri lebuh raya dari arah Pulau Pinang menuju ke Melaka.

“Setibanya di lokasi kejadian, motosikal jenis Yamaha Y16 yang ditunggang dua beradik dari arah lorong kecemasan itu mengubah haluan dan masuk ke lorong kiri sebelum melanggar bahagian belakang lori berkenaan,” katanya dalam kenyataan di sini hari ini.

Dua beradik itu meninggal dunia di lokasi kejadian, manakala pemandu lori berkenaan tidak mengalami apa-apa kecederaan.

Nanda berkata kedua-dua mayat dibawa ke Unit Forensik Hospital Tuanku Ja’afar di sini untuk bedah siasat dan kes disiasat di bawah Seksyen 41(1) Akta Pengangkutan Jalan 1987.–AlHijrah Online


51 penduduk haram Israel ceroboh masjid Al-Aqsa

Baitulmaqdis, 5 Mac –
Dengan kawalan ketat pihak polis Israel, sekurang-kurangnya 51 pendatang
Yahudi, termasuk beberapa pegawai bahagian risikan telah menceroboh kawasan masjid
Al-Aqsa pagi Isnin lalu.

Menurut Pihak
Berkuasa Awqaf Islam Al-Quds, polisi Israel membenarkan 38 pendatang menceroboh
masjid Al-Aqsa dan melakukan ritual berhampiran Bab al-Rahma.

Al-Quds Foundation
Malaysia melaporkan 13 pegawai perisikan memakai pakaian seragam turut
kelihatan di perkarangan masjid tersebut.

Sementara itu, polis
Israel turut menahan Pengurus masjid Al-Aqsa, Samer Abu Quwaider dan membawanya
ke salah satu lokasi untuk disoal siasat.

Pihak berkuasa
Israel baru-baru ini mengusir berpuluh-puluh pengawal dari masjid Al-Aqsa
selepas disoal siasat kerana membuka pintu Bab Al-Rahma.


EMPAT PENGAMAL PERUBATAN TRADISIONAL MENGAKU TIDAK BERSALAH PUKUL BOMOH

KOTA BHARU: Empat pengamal perubatan tradisional mengaku tidak bersalah di Mahkamah Majistret di sini, hari ini, atas dakwaan sengaja mendatangkan kecederaan ke atas seorang bomoh, awal bulan lalu.

Tertuduh, Mohd Shamsul Izwan Midin, 33; Idrees Ishak, 42; Muhammad Firdaus Mohd Adnan, 33, dan Mohd Eric Mohd Ramli, 35, membuat pengakuan itu sebaik pertuduhan dibacakan di hadapan Majistret Mohd Izdham Naim Che Ani.

Mengikut kertas pertuduhan, mereka didakwa dengan sengaja mendatangkan kecederaan ke atas Ahmad Shahrill ‘Ariff Zainol, 39, di sebuah inap desa Al Quds Jalan Taqwa, Kampung Huda di sini, jam 4 pagi, pada 5 Ogos 2021.

Bagi kesalahan berkenaan, mereka didakwa mengikut Seksyen 323 Kanun Keseksaan yang memperuntukkan hukuman penjara setahun atau denda maksimum RM2,000 atau kedua-dua sekali jika sabit kesalahan.

Pendakwaan dikendalikan Timbalan Pendakwa Raya Mohamad Shahril Ramli, manakala keempat-empat tertuduh diwakili peguam bela Mohd Azrul Hasyimi Mohammad.

Mahkamah menetapkan 4 Oktober depan untuk sebutan semula kes dan membenarkan semua tertuduh diikat jamin RM3,000 seorang serta masing-masing dengan seorang penjamin.

Media sebelum ini melaporkan polis menerima laporan membabitkan seorang bomoh berusia 39 tahun yang mendakwa dipukul sekumpulan lelaki berkaitan isu ‘Sihir 7 Keturunan’ dan santau yang tular di media sosial awal bulan ini.

Ketua Polis Kelantan Datuk Shafien Mamat berkata, kes berpunca daripada perselisihan faham antara sekumpulan lelaki dengan mangsa iaitu seorang pengamal ilmu perubatan tradisional yang berasal dari Kangar, Perlis dan datang ke Kelantan bagi membincangkan urusan rawatan tradisional.—AlHijrah Online


TIGA SEKELUARGA MAUT, DUA PARAH KEMALANGAN TIGA KENDERAAN

SEMPORNA: Tiga sekeluarga termasuk seorang bayi perempuan maut, manakala dua lagi ahli keluarga mereka parah, dalam nahas membabitkan tiga kenderaan di Kilometer 12 Jalan Tagasan dekat sini semalam.

Ketua Polis Daerah Semporna Supt Mohd Farhan Lee Abdullah berkata kemalangan pada 4.30 petang itu, melibatkan kereta jenis Perodua Kancil dan Ford Ranger yang berada di laluan sama, serta sebuah lori Nissan 20 tan dari arah bertentangan.

“Pemandu Kancil yang dari arah Kampung Lihak menuju ke Kampung Salimbangun, memperlahankan kenderaan ketika tiba di lokasi kejadian, namun tiba-tiba kenderaan Ford Ranger melanggar dari arah belakang mengakibatkan Kancil masuk ke laluan bertentangan, dan bertembung dengan lori Nissan,” katanya dalam kenyataan di sini, hari ini.

Mohd Farhan berkata kemalangan itu, menyebabkan penumpang kereta kancil yang juga isteri kepada pemandu, 30; anak perempuan, 10 bulan; anak saudara lelaki, 13; maut, manakala pemandu, 30, serta adik perempuan, 27, cedera parah.

“Isteri serta anak pemandu meninggal dunia di lokasi kejadian, manakala anak saudara disahkan meninggal dunia di Bilik Kecemasan Hospital Semporna.

“Pemandu Ford Ranger seorang lelaki berusia 27 tahun dan pemandu lori berusia 32 tahun, tidak mengalami kecederaan,” katanya.

Mohd Farhan berkata kes disiasat mengikut Seksyen 41(1) Akta Pengangkutan Jalan 1987. –AlHijrah Online


Kerajaan biaya projek LRT3

KUALA LUMPUR – Projek Transit Aliran Ringan 3 (LRT3) yang dijadual siap menjelang 28 Februari 2024, akan menerima sokongan kerajaan dalam bentuk pembiayaan, kata Menteri Kewangan, Lim Guan Eng.

Beliau berkata, sebahagian besar pembiayaan projek dengan kosnya telah dikurangkan kepada RM16.63 bilion berbanding RM31.65 bilion sebelum ini, akan disalurkan oleh Kementerian Kewangan berikutan kedudukan Prasarana Malaysia Bhd sebagai entiti milik kerajaan.

“Kita akan membiayai projek itu menerusi pinjaman serta jaminan kerajaan. Oleh itu, kontraktor terbabit boleh mendapat jaminan kerajaan dari segi pembayaran apabila mereka menyertai projek berkenaan,” katanya.

Guan Eng berkata demikian kepada pemberita selepas menyaksikan majlis pemeteraian perjanjian novasi antara Prasarana, MRCB George Kent Sdn Bhd (MRCBGK) dan sembilan Kontraktor Pakej Kerja (WPC).

Beliau bagaimanapun enggan mengulas kerangka kewangan berkaitan yang boleh memberi kesan terhadap harga akhir projek tersebut.

Sementara itu, Presiden merangkap Ketua Pegawai Eksekutif Prasarana, Datuk Mohamed Hazlan Mohamed Hussain menjelaskan pihaknya akan mendapatkan bantuan kerajaan jika wujud keperluan untuk mendapatkan dana itu.

Malah, kerajaan juga akan memberi nasihat mengenai instrumen kewangan yang bersesuaian.

Dalam pada itu, kontrak novasi yang ditandatangani hari ini menyaksikan sembilan WPC beralih kepada model Kontrak Harga Tetap daripada skim Rakan Pelaksana Projek yang mana risiko berkaitan projek itu akan ditanggung oleh syarikat-syarikat terbabit.

“Susulan pemeteraian kontrak itu hari ini, kita boleh menjangkakan bahawa projek itu akan berjalan dengan lancar. Projek itu memang sedang dijalankan sekarang namun pada kadar lebih perlahan,” kata Mohamed Hazlan.

Projek LRT3 yang menghubungkan Petaling Jaya dan Klang merangkumi pembinaan 20 stesen manakala lima stesen lain akan dibangunkan pada masa depan.

Selain itu, Guan Eng turut diminta mengulas kenyataan Menteri Dalam Negeri, Tan Sri Muhyiddin Yassin yang membayangkan pengumuman mengenai tol lebuh raya.

Guan Eng bagaimanapun enggan mengulas perkara itu sehingga tiba masa yang sesuai.

“Ini merupakan sebahagian daripada manifesto. Kita mahu kotakan janji, namun biarlah tunggu pengumuman mengenainya,” katanya. – Sinar Harian


KANAK-KANAK LELAKI TUJUH TAHUN HILANG JATUH SUNGAI

KUALA LUMPUR: Seorang kanak-kanak lelaki berumur tujuh tahun dikhuatiri lemas selepas terjatuh ke dalam Sungai Batang Kali berhampiran Desa Alam Ria, Hulu Selangor di sini, hari ini.

Pengarah Jabatan Bomba dan Penyelamat Selangor Wan Md Razali Wan Ismail berkata mangsa dikenal pasti sebagai Ahmad Ammar Akhtar Tajul Azwa dan kejadian berlaku sekitar 7.15 malam tadi (Rabu).

“Operasi dilakukan oleh anggota penyelamat menggunakan teknik ‘water surface seaching’ di laluan sungai, kira-kira satu kilometer dari kawasan kejadian mangsa dikhuatiri terjatuh,” katanya dalam kenyataan di sini malam ini.

Beliau berkata kerja-kerja mencari dan menyelamat (SAR) ditangguhkan pada 11.30 malam dan akan disambung semula pagi esok (6 Julai).–AlHijrah Online


JUMLAH KORBAN AKIBAT KORONAVIRUS DI HUBEI MENINGKAT 549 ORANG

MOSCOW: Jumlah kematian akibat novel koronavirus di wilayah Hubei, China meningkat kepada 549 orang, kata Suruhanjaya Kesihatan Wilayah pada Khamis.

Dalam tempoh 24 jam lalu, bilangan orang yang dijangkiti juga meningkat sebanyak 2,897 kepada 19,665. Lebih 630 lagi dibenarkan keluar hospital, lapor agensi berita Sputnik.

Wabak koronavirus (2019-nCoV) pertama kali dikesan di bandar Wuhan di Hubei pada Disember, sejak itu virus tersebut merebak ke lebih 25 buah negara. Minggu lalu, Pertubuhan Kesihatan Sedunia mengisytiharkan darurat kesihatan global ekoran penularan wabak itu. — BERNAMA


KEMENTERIAN LUAR PALESTIN SAMBUT BAIK DRAF RESOLUSI UNESCO MENGENAI GAZA

RAMALLAH: Kementerian Luar Palestin menyambut baik penerimaan draf resolusi yang dikemukakan oleh negara Arab berhubung situasi di Palestin dan Gaza pada sesi ke-42 Persidangan Agung UNESCO.

Dalam satu kenyataan pada Jumaat, kementerian itu menekankan mengenai kepentingan resolusi bertajuk “Impact and consequences of the current situation in the Gaza Strip/Palestine in all aspects of UNESCO’s mandate,” lapor Agensi Berita Palestin WAFA.

Resolusi itu menyeru agar menghentian segera serangan terhadap orang awam terutamanya kanak-kanak, wanita, belia dan golongan pendidik.

Menurut kenyataan itu, resolusi berkenaan turut menggesa agar serangan ke atas sekolah, kolej dan universiti dihentikan serta-merta.

Resolusi itu turut menggesa kecaman terhadap pembunuhan berterusan wartawan dan kemusnahan pusat media, tapak warisan, muzium dan pusat kebudayaan.

Tindakan berkenaan jelas melanggar semua konvensyen dan prinsip kemanusiaan dan antarabangsa UNESCO.

Kementerian juga menyeru negara-negara anggota untuk bertindak segera menghentikan pencerobohan Israel, membenarkan kemasukan bantuan ke Gaza, menghalang pemindahan paksa rakyat Palestin dan memberi perlindungan kepada mereka.–AlHijrah Online


SEMUA PIHAK PERLU AKUR LARANGAN AHLI POLITIK BERI KULIAH DI MASJID – ANWAR

PUTRAJAYA: Perdana Menteri Datuk Seri Anwar Ibrahim berkata semua pihak perlu menghormati dan akur terhadap arahan pihak berkuasa agama negeri mengenai larangan ahli politik menyampaikan kuliah atau ceramah politik di masjid dan surau.

Anwar yang juga Menteri Kewangan ketika ditemui media selepas menghadiri perhimpunan bulanan Kementerian Kewangan di sini hari ini berkata soal kebenaran memberi kuliah atau ceramah itu adalah terpakai kepada semua pihak termasuk dirinya.

Menurutnya, beliau akan mengelak untuk memberikan tazkirah atau ceramah di masjid, jika dijemput bagi menghormati larangan tersebut.

“Dalam menghormati arahan, saya mengelak (beri tazkirah atau ceramah) apabila singgah di masjid setiap Jumaat untuk bersolat dan hanya bersalaman serta beramah mesra dengan para jemaah yang ada,” katanya.

Beliau mengulas kenyataan Presiden PAS Tan Sri Abdul Hadi Awang  pada 4 Mac lepas yang menegaskan bukan menjadi satu kesalahan untuk ahli politik memberikan kuliah atau ceramah agama di seluruh masjid serta surau-surau, sebaliknya menjadi satu kewajipan untuk pemimpin bercakap mengenai politik Islam.

Sementara itu mengulas kenyataan Abdul Hadi yang juga Timbalan Pengerusi Perikatan Nasional (PN) bahawa PN berhak merancang merampas kerajaan, Anwar berkata ia adalah naratif Abdul Hadi.

Semalam Abdul Hadi dilaporkan berkata usaha merampas kerajaan daripada parti memerintah perkara biasa dalam politik, sama ada menerusi undi tidak percaya, akuan berkanun atau penyokong kerajaan berpaling tadah. –AlHijrah Online


PESERTA RXZ MEMBERS 5.0 MAUT TERBABAS DI LPT2

KEMAMAN: Seorang peserta program RXZ Members 5.0 maut selepas motosikal ditunggang terbabas di Kilometer (KM) 255.8 Lebuh Raya Pantai Timur 2 (LPT2), di sini hari ini.

Ketua Polis Daerah Kemaman Supt Hanyan Ramlan berkata, kemalangan berlaku kira-kira jam 11 pagi tadi melibatkan mangsa Muhammad Luqman Misnan, 30, bersama dua lagi rakan dalam perjalanan secara berkonvoi dari Kuantan menghala ke Gong Badak, Terengganu.

Katanya, mangsa berasal dari Banting, Selangor yang menaiki Yamaha RXZ meninggal dunia di lokasi kejadian akibat kecederaan parah pada bahagian kepala.

Dalam kejadian yang sama, dua lagi rakan mangsa, Aswade Ahmad, 36, dari Felda Kemasul, Triang, Pahang, patah tangan kiri dan kaki kanan sementara Harry Aizam Hanafiah, 35, dari Kuala Pilah, Negeri Sembilan patah tangan kiri.

“Siasatan awal mendapati kemalangan berlaku apabila motosikal ditunggang mangsa telah hilang kawalan lalu melanggar dua buah lagi motosikal yang berhenti di bahu kiri jalan menyebabkan ia terseret sejauh 37.5 meter.

“Kita dapati mangsa yang meninggal dunia mempunyai lesen memandu manakala dua lagi tidak mempunyai lesen memandu,” katanya.

Mangsa yang meninggal dunia dibawa ke Unit Forensik, Hospital Kemaman untuk tindakan lanjut bagi mengenal pasti punca kematian manakala mangsa yang cedera parah dirawat di Hospital Kuantan.

Kes disiasat di bawah Seksyen 41(1) Akta Pengangkutan Jalan (APJ) 1987.—AlHijrah Online


NOOR INAYAH WANITA PERTAMA DILANTIK NAZIR MASJID DI SELANGOR

KLANG: Presiden dan Naib Canselor Universiti Infrastruktur Kuala Lumpur (IUKL) Profesor Datuk Dr Noor Inayah Yaa’kub menjadi wanita pertama di Selangor yang dilantik sebagai nazir masjid.

Sultan Selangor Sultan Sharafuddin Idris Shah berkenan mengurniakan watikah pelantikan kepada Noor Inayah, 53, yang berkhidmat sebagai nazir di Masjid Ikram UKL di Bandar Baru Bangi, pada Istiadat Pengurniaan Watikah Pelantikan Nazir dan Imam masjid di seluruh Selangor di Balairung Seri Istana Alam Shah di sini hari ini.

Turut berkenan berangkat ke istiadat itu Raja Muda Selangor Tengku Amir Shah.

Ketika ditemui pemberita selepas majlis tersebut, ahli akademik itu meluahkan rasa syukur atas pelantikan berkenaan dan menyifatkan ia sebagai tanggungjawab yang besar.

“Kita melihat pengurusan masjid itu tidak memberikan apa-apa sekatan sekiranya wanita menjadi peneraju dan mungkin perkara ini sangat jarang berlaku, tetapi saya mendapat sokongan sepenuhnya daripada rakan-rakan yang lebih arif, imam-imam dilantik (pada hari ini) dan nazir lain,” katanya yang juga ahli jawatankuasa Baitulmal Selangor.

Noor Inayah berkata beliau akan memberi fokus kepada hubungan dengan masyarakat setempat kerana ahli kariah masjid institusi itu bukan terdiri daripada mahasiswa sahaja.

Terdahulu, seramai 1,256 imam dan nazir masjid di seluruh Selangor menerima watikan pelantikan hari ini. –AlHijrah Online


KETUA POLIS TALIBAN MAUT, 11 CEDERA SELEPAS KENDERAAN DIBOM

JALALABAD: Ketua Polis Taliban terbunuh selepas kenderaan yang dinaikinya diletupkan di Timur Afghanistan, hari ini.

Kejadian dilapor turut menyebabkan 11 orang cedera.

Menurut pegawai kumpulan Taliban, letupan tersebut berlaku di Asadabad, ibu kota Kunar yang menyasarkan Ketua Polis Taliban itu.

“Ketua polis telah meninggal dunia dan 11 orang cedera,” katanya kepada AFP.

Kejadian tersebut turut disahkan seorang doktor di sebuah hospital di Kunar yang menerima 11 orang mangsa cedera melibatkan empat pejuang taliban serta tujuh orang awam.

Setakat ini, tiada pihak mengaku bertanggungjawab atas serangan yang berlaku.—AlHijrah Online


LEBIH 190 MASJID, SURAU WILAYAH PERSEKUTUAN BANTU ANAK KARIAH TERJEJAS – ZULKIFLI

KUALA LUMPUR: Lebih 190 masjid dan surau, termasuk 88 masjid, di Wilayah Perkutuan akan membantu anak kariah yang terjejas akibat Perintah Kawalan Pergerakan bagi mengekang penularan COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata dalam menyebarluas misi #MusaadahCOVID19, Masjid Wilayah Persekutuan, Masjid Putra dan Masjid Tuanku Mizan Zainal Abidin diminta memanfaatkan tabung masjid bagi membantu anak-anak kariah yang memerlukan bantuan kewangan.

Katanya, Jabatan Agama Islam Wilayah Persekutuan (JAWI) diminta menyelaraskan perkara itu di semua masjid-masjid dan Surau Diri Jumaat dalam Wilayah Persekutuan Kuala Lumpur, Putrajaya dan Labuan.

“Kebajikan umat Islam di Wilayah-Wilayah Persekutuan sepanjang Perintah Kawalan Pergerakan sentiasa menjadi prioriti saya.

“Beberapa usaha telah dilaksanakan melalui misi #MUSAADAHCOVID19 yang memfokuskan asnaf dari Wilayah-Wilayah Persekutuan dan negeri-negeri yang telah dikenalpasti.

“Di samping itu, kebajikan petugas barisan hadapan (frontliners) tanpa mengira agama dan bangsa serta keperluan hospital di Wilayah-Wilayah Persekutuan juga tidak dikesampingkan,” katanya dalam kenyataan di sini hari ini.

Menteri menjaga hal ehwal agama itu berharap inisiatif terbabit disambut baik semua pihak.

“Bagi pelaksanaan di peringkat negeri, ia diserahkan kepada pertimbangan pihak berkuasa agama di setiap negeri,” katanya.

Terdahulu di Seremban, Zulkifli melalui Jabatan Wakaf, Zakat dan Haji (JAWHAR), Jabatan Wakaf Malaysia dan Yayasan Taqwa Majlis Agama Islam Wilayah Persekutuan (MAIWP) menyampaikan sumbangan berbentuk bahan makanan dan wang tunai RM500 kepada 100 penerima dikenalpasti Perbadanan Baitulmal Negeri Sembilan.

Sebelum itu, beliau menyampaikan sumbangan kepada pelajar dan staf sokongan Kolej Universiti Islam Antarabangsa Selangor (KUIS) yang berada di kampus sepanjang tempoh Perintah Kawalan Pergerakan.

Di sebelah pagi, Zulkifli menyempurnakan majlis sumbangan Yayasan Pembangunan Ekonomi Islam Malaysia (YaPEIM) dan JAWI kepada wakil 132 penerima bantuan  #MusaadahCOVID19 di Zon 7 WP Putrajaya yang membabitkan bantuan keseluruhan RM66,000 dalam bentuk barangan dan wang.

Majlis berlangsung dalam suasana ringkas di Masjid Mahmoodiah, Presint 18, Putrajaya dalam masa kurang 10 minit. – AlHijrah Online/ Syed Azwan Syed Ali


AGONG, PERMAISURI ZAHIR PENGHARGAAN KEPADA RAJA ARAB SAUDI ATAS SUMBANGAN PERUBATAN

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan penghargaan kepada Raja Arab Saudi, Raja Salman Abdulaziz Al Saud atas sumbangan perubatan negara itu bagi membantu Malaysia menangani pandemik COVID-19.

Memetik laporan BERNAMA, Seri Paduka berdua turut menzahirkan penghargaan kepada Putera Mahkota Arab Saudi, Mohammed Salman Abdulaziz Al Saud dan Menteri Luarnya Faisal Farhan Al Saud atas sumbangan itu.

“Sumbangan ini jelas membuktikan persahabatan dan hubungan baik yang terjalin sejak sekian lama di antara kerajaan dan rakyat kedua-dua negara.

“Semoga sumbangan bekalan vaksin dan peralatan perubatan ini membantu negara memerangi pandemik COVID-19 dan memperhebatkan lagi Program Imunisasi COVID-19 Kebangsaan (PICK),” kata Istana Negara dalam hantaran dalam laman Facebooknya hari ini.

Pada 25 Julai, Raja Salman menitahkan Pusat Bantuan dan Kemanusiaan King Salman (KSrelief) untuk segera membekalkan barangan perubatan serta bekalan vaksin kepada Malaysia bagi membantu Malaysia menangani wabak COVID-19.

Sumbangan dari Raja Arab Saudi itu termasuk sejuta dos vaksin AstraZeneca dan 4.5 juta unit peralatan perubatan bernilai USD5 juta yang tiba di Malaysia menerusi dua pesawat Saudia Airlines semalam dan hari ini.

Sementara itu, Seri Paduka Baginda berdua turut menzahirkan penghargaan kepada Menteri Luar Datuk Seri Hishammuddin Tun Hussein atas kerjasama di antara kerajaan Malaysia dan Arab Saudi dalam menjayakan sumbangan itu.

Turut dizahirkan adalah ucapan terma kasih kepada Duta Besar Arab Saudi ke Malaysia Datuk Dr Mahmoud Hussien Saeed Qattan dan kerajaan Arab Saudi atas sumbangan ini.

Melalui hantaran itu, Seri Paduka berdua turut menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi daripada sebarang musibah dan pandemik COVID-19 dapat dibendung serta diakhiri dengan segera.—AlHijrah Online / BERNAMA


LAGI MINYAK MASAK BERSUBSIDI DIRAMPAS DI SELANGOR

PUTRAJAYA: Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas 1,944 kilogram minyak masak bersubsidi bernilai RM4,860 dalam serbuan di sebuah pasar raya di Kota Warisan, Sepang, Jumaat lepas.

Pengarah Penguat Kuasa KPDNHEP Azman Adam berkata dalam serbuan kira-kira pukul 10 pagi itu, pihaknya turut merampas beberapa resit berkaitan urus niaga minyak masak bersubsidi dari premis terbabit.

“Berdasarkan aduan orang awam, premis ini disyaki menyorok minyak masak bersubsidi paket daripada dijual kepada pelanggan serta wujud perlakuan tidak beretika iaitu penjualan bersyarat dan menyimpan sejumlah minyak masak bersubsidi di stor premis itu,” katanya dalam kenyataan di sini hari ini.

Azman berkata berdasarkan aduan, premis terbabit menetapkan syarat agar pembeli membeli barangan keperluan lain bagi membolehkan pembelian minyak masak bersubsidi.

Katanya, premis terbabit telah dikenakan tindakan di bawah Seksyen 19, Akta Kawalan Bekalan (AKB) 1961 atas kesalahan meletakkan syarat-syarat yang menyalahi undang-undang semasa menjual barang kawalan.

Beliau berkata premis terbabit juga gagal menyerahkan dokumen deklarasi maklumat berhubung keberadaan sebenar bekalan minyak masak bersubsidi kepada pihak penguatkuasa.

Katanya, premis itu akan disiasat di bawah AKB 1961 berdasarkan Seksyen 16A (1)(b) atas keengganan menjual barangan berjadual dalam milikannya dengan kuantiti yang munasabah kepada pelanggan dalam urusan perniagaan serta Peraturan 13 (1) dan (2) Peraturan-Peraturan Kawalan Bekalan 1974 berkaitan penyelenggaraan buku stok bagi barangan berjadual oleh pemborong dan peruncit.

Jika sabit kesalahan di bawah Seksyen 22 (1) AKB 1961, Azman berkata penjual boleh didenda tidak melebihi RM1 juta bagi orang perseorangan atau penjara tidak melebihi tiga tahun atau kedua-duanya sekali.

“Tindakan tegas tanpa kompromi dalam penguatkuasaan akan dikenakan bagi membanteras sindiket penyelewengan barang kawalan dan subsidi demi kepentingan pengguna,” katanya.

Katanya, pengguna disarankan menyalurkan maklumat berkaitan perlakuan penyelewengan barangan subsidi melalui saluran rasmi seperti WhatsApp  019-2794317 dan 019-848 8000, portal eaduan.kpdnhep.gov.my, talian 1-800-886-800, portal e-aduan@kpdnhep.gov.my, aplikasi Ez ADU dan Pusat Arahan Penguatkuasaan (ECC) 03-8882 6088.–AlHijrah Online


YADIM KESAL TINDAKAN PROVOKATIF RAMASAMY

KUALA LUMPUR: Yayasan Dakwah Islamiah Malaysia (YADIM) kesal dengan tindakan dan kenyataan provokatif berterusan yang dikeluarkan oleh Timbalan Ketua Menteri Pulau Pinang Dr. P. Ramasamy dan beberapa pemimpin dari parti politik yang sama dengan beliau berhubung kes anak Loh Siew Hong.

Menurut YADIM kes itu telah diulas dengan nada yang begitu provokatif oleh Ramasamy dan rakan-rakan beliau.

“Kes yang pada asalnya berkaitan dengan hak penjagaan anak-anak Loh, telah diulas dengan nada yang begitu provokatif oleh Ramasamy dan rakan-rakan beliau dengan menimbulkan isu pengislaman secara unilateral, penguatkuasaan berpihak oleh pihak berkuasa dan sangkaan buruk kepada badan bukan kerajaan NGO Islam yang telah menawarkan perlindungan kepada anak-anak yang menjadi mangsa perceraian ibu bapa mereka yang bukan Islam semasa itu.

“Tindak tanduk Ramasamy ini tidaklah begitu sukar untuk diduga kerana kenyataan terbaru beliau di laman Facebook peribadi yang mempersoalkan sikap parti politik lain yang dilihat “membisu” dalam soal ini,” jelas kenyataan YADIM.

Dalam pada itu YADIM mengingatkan Ramasamy bahawa ketika beliau menuntut agar undang-undang dihormati, tuntutan itu juga terpakai kepada beliau dan rakan-rakannya.

YADIM menegaskan kenyataan yang menggunakan istilah “penculikan”, “manipulasi”, “paksaan”, “ancaman” dan sebagainya tanpa dibuktikan secara terang-terangan bukanlah satu tindakan yang menghormati undang-undang bahkan ia adalah tindakan provokasi yang berniat sangat jahat.

“Perlu ditegaskan bahawa Islam sama sekali tidak mengizinkan paksaan untuk memeluk Islam namun Islam juga tidak mengizinkan penghinaan diberikan kepada umat ini tambahan lagi dari individu yang dilihat konsisten dalam menimbulkan sentimen buruk terhadap Islam dan umatnya,” kata kenyataan itu.

Sebelum ini media melaporkan Siew Hong membuat laporan polis untuk mendapatkan kembali tiga anaknya.

Beliau dilapor tidak dapat bertemu tiga anaknya itu sejak tiga tahun lalu kerana sedang berlindung di sebuah pusat perlindungan kes keganasan rumah tangga.

Anak wanita itu didakwa berada di bawah jagaan pihak berkuasa agama di Perlis. – AlHijrah Online


LEBIH 11,000 KES POSITIF COVID-19 DIREKODKAN

KUALA LUMPUR: Kes positif COVID-19 baharu setakat 7 Februari (Isnin) merekodkan peningkatan kepada 11,034 kes.

Ketua Pengarah Kesihatan Tan Sri Dr Noor Hisham Abdullah berkata, jumlah tersebut menjadikan jumlah kumulatif sebanyak 2,925,254 kes.

“Data harian laman COVIDNOW dikemaskini sekaligus selepas tengah malam,” menerusi ciapannya di Twitter, hari ini.

Semalam, kes positif COVID-19 telah melepas angka lima digit iaitu 10,098 kes direkodkan.–AlHijrah Online


KANAK-KANAK 11 TAHUN MAUT DITETAK RAKAN BAPA TIRI

LAHAD DATU: Seorang kanak-kanak lelaki berusia 11 tahun maut dengan kesan tetakan di kepala, leher serta tangan dipercayai dilakukan oleh rakan kepada bapa tiri mangsa di perumahan pekerja Felda Sahabat 50 dekat sini semalam.

Ketua Polis Daerah Lahad Datu ACP Rohan Shah Ahmad berkata dalam kejadian kira-kira 7.30 pagi itu, ibu dan bapa tiri mangsa yang juga warga asing serta pekerja am ladang di Felda berkenaan keluar bekerja dan meninggalkan mangsa bersama suspek lelaki terbabit berumur 33 tahun.

“Mayat mangsa ditemukan berlumuran darah dan terdapat kesan tetakan objek tajam pada bahagian belakang kepala serta bahagian hadapan dan belakang leher selain putus tapak tangan kiri,” katanya dalam satu kenyataan di sini semalam.

Menurut Rohan Shah, pihaknya kini giat mengesan suspek warga Indonesia, dikenali sebagai Paulus Poka Lolo berbangsa Timor dan merupakan pekerja am di ladang sama.

“Suspek telah menghilangkan diri selepas kejadian dan motif kejadian masih dalam siasatan, kes ini disiasat di bawah Seksyen 302 Kanun Keseksaan,” katanya.

Rohan Shah turut memohon kerjasama penduduk di sekitar Felda Sahabat untuk menyalurkan maklumat kepada balai polis berhampiran atau menghubungi Ketua Bahagian Siasatan Jenayah ASP Kharuddin Hussain menerusi talian 013-9071709, bagi membantu mengesan suspek.–AlHijrah Online


KHAZANAH DAN KWSP KONGSI PANDANGAN ISU PLUS, UTAMAKAN RAKYAT

KUALA LUMPUR : Khazanah Nasional Bhd dan Kumpulan Wang Simpanan Pekerja (KWSP) yang merupakan dua pemegang kepentingan PLUS Malaysia Bhd (PLUS), sependapat bahawa kepentingan rakyat atau sosial perlu diambil kira dalam isu pengambilalihan syarikat konsesi tol terbesar negara itu.

Ketika berkongsi pandangan masing-masing hari ini, Pengarah Urusan Khazanah Nasional Bhd (Khazanah) Datuk Shahril Ridza Ridzuan turut mengetengahkan tiga persoalan asas yang disifatkan beliau wajar diambil kira sebelum melepaskan 51 peratus kepentingan dalam PLUS.

Ini termasuk apakah lebih baik PLUS dimiliki bagi pihak rakyat atau pun entiti swasta yang lebih mengutamakan keuntungan dan akan cuba mendapatkan sebanyak mana pun manfaat yang ada.

Persoalan lain, katanya, adalah keinginan merealisasikan pengurangan tol dalam jangka pendek sebagai pertukaran dengan konsesi tol yang lebih lama.

“Apa juga bentuk pengurangan tol, jika anda lihat cadangan yang dikemukakan itu, secara asasnya memerlukan lanjutan tol lebih lama…(namun) apakah anda mahu mengetepikan masa depan demi (manfaat) jangka pendek sekarang?

“Ini menyamai persoalan mengenai alam sekitar iaitu kebimbangan mengenai alam sekitar dan iklim. Bagaimana anda mahu menukar manfaat jangka pendek berbanding perlindungan jangka panjang?” soal beliau.

Shahril Ridza berkata demikian ketika menjawab pertanyaan hadirin sama ada Khazanah dan KSWP berminat untuk melepaskan kepentingan masing-masing dalam PLUS.Beliau merupakan antara penceramah pada sesi bertajuk Agenda Korporat : Pengubah Permainan – Merevolusikan Industri Malaysia’ di Forum Ekonomi Belia 2019 di sini, hari ini.Mengulas selanjutnya, Shahril Ridza berkata jaminan kerajaan diperlukan bagi memastikan cadangan pengambilalihan itu dapat dilaksanakan.

“Ini bagi memastikan entiti swasta itu mendapat manfaat daripada jaminan kerajaan berbanding rakyat yang memilikinya pada hari ini. Inilah tiga perkara yang perlu dipertimbangkan sekiranya anda berbicara mengenai tol dan penstrukturan semula tol,” katanya.

Sebelum ini, beliau telah menegaskan bahawa Khazanah yang juga cabang pelaburan strategik milik kerajaan itu tidak berminat untuk melepaskan kepentingannya dalam PLUS.Khazanah memiliki 51 peratus kepentingan dalam PLUS manakala baki 49 peratus dipegang oleh KWSP susulan pengambilalihan pada 2011 membabitkan transaksi bernilai RM32 bilion.Sementara itu, Ketua Pegawai Eksekutif KWSP, Tunku Alizakri Raja Muhammad Alias pula menegaskan bahawa dana persaraan itu perlu memastikan bahawa ia seharusnya selesa dengan pihak lain terbabit sekiranya penjualan kepentingan PLUS itu diteruskan.

“Setakat ini, (pendapat) Khazanah dan KWSP adalah senada kerana kami berkhidmat untuk rakyat Malaysia. (Penjualan kepentingan itu) perlu lebih realistik kepada ahli KWSP dari segi pulangan kewangan.

“Sekiranya kami perlu melupuskan kepentingan itu, apakah ini berbaloi untuk dijual pada masa ini demi membolehkan pemberian dividen yang anda mahukan atau apakah kami perlu terus mempertahankannya bagi memastikan kami mendapat pulangan yang mampan?” tegasnya.

Malah, jelas Tunku Alizakri, pulangan serta manfaat itu bukan hanya membabitkan soal kewangan tetapi juga faedah sosial kerana infrastruktur di bawah PLUS telah memberi ahli KWSP penyelesaian mobiliti berikutan lebuh raya itu meliputi jarak sejauh 1,200 kilometer merentasi Semenanjung Malaysia.“Perbincangan mengenainya sentiasa mengenai (kepentingan) 51 peratus dan mereka lupa mengenai (pemegang kepentingan) 49 peratus di sini. Tetapi perlu diingat, kami juga ada suara (hak) dalam membuat keputusan ini,” katanya. — BERNAMA


PENGIKUT AJARAN SESAT ‘SI HULK’ LARI KE LUAR NEGARA

JOHOR BAHRU: Individu yang mengaku sebagai pengikut ajaran sesat Si Hulk menerusi beberapa video tular di media sosial, dipercayai berada di New Zealand.

Exco Hal Ehwal Agama Islam Negeri Johor, Mohd Fared Mohd Khalid berkata, tindakan penguatkuasaan adalah sukar berikutan individu terlibat berada di luar negara.

“Sebahagian daripada pengikut agama Si Hulk dikatakan telah melarikan diri ke luar negara, ini adalah tindakan pengecut.

“Orang yang memburukkan, menyimpang daripada agama ini memang itulah sifat mereka yang menyebarkan keburukan dan kebatilan, sebab itu mereka tidak berani dan melarikan diri,” katanya semasa mengulas isu video tular penganut Si Hulk baru-baru ini.

Sebelum ini, tular video memaparkan lima sekeluarga termasuk ibu dan bapa, yang membuat pengakuan ajaran sesat Si Hulk dengan menyatakan bahawa Allah itu Nabi Muhammad SAW.

Bagaimanapun, Mohd Fared berkata tangkapan terhadap individu terlibat boleh dibuat mengikut undang-undang sedia ada, sekiranya mereka pulang ke Malaysia.

Dalam pada itu, kerajaan negeri Johor menerusi Jabatan Agama Islam Negeri Johor (JAINJ) akan berkerjasama dengan Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) bagi membendung penyebaran ajaran sesat Si Hulk.

Antara langkah awal yang dibuat adalah untuk menyekat penyebaran video-video oleh golongan terbabit, katanya.—AlHijrah Online


KANAK-KANAK AUTISME DITEMUI MAUT SELEPAS TERTINGGAL DALAM VAN

SEREMBAN: Seorang kanak-kanak autisme berumur lapan tahun ditemui meninggal dunia di dalam sebuah van di Taman Nusari Bayu 2, Bandar Sri Sendayan, semalam.

Ketua Polis Daerah Seremban, Asisten Komisioner Mohd Said Ibrahim, berkata mangsa sepatutnya dihantar ke pusat jagaan, namun pemandu van pulang ke rumahnya tanpa menyedari mangsa masih berada di dalam van.

“Pemandu van dipercayai tanpa menyedari mangsa berada di dalam van dari jam 2.30 petang sehingga 5.30 petang di hadapan rumahnya sebelum mangsa ditemui tidak sedarkan diri.

“Mangsa telah dibawa ke Hospital Tuanku Jaafar dan disahkan telah meninggal dunia,” katanya dalam kenyataan hari ini.

Tambahnya polis menerima laporan berhubung kejadian tersebut pada jam 7.46 malam semalam.

Susulan itu pemandu van, berusia 34 tahun itu ditahan dan pihaknya akan memohon perintah reman terhadap lelaki itu

“Satu kertas siasatan telah dibuka dibawah seksyen 31(1)(a) Akta Kanak-kanak 2001 dan bedah siasat ke atas mangsa akan dijalankan bagi mengenal pasti punca kematian,” katanya.

Menurut Mohd Said mangsa yang merupakan seorang kanak-kanak perempuan mempunyai kad orang kelainan upaya (OKU) masalah pembelajaran.– AlHijrah Online


PEMANDU MABUK: PERLU PASTIKAN KEADILAN JIKA MAHU LAKSANA HUKUMAN MATI

KUALA LUMPUR: “Nyawa perlu dibalas nyawa,”

Itu ungkapan yang sering dituturkan orang ramai dalam kes kemalangan maut disebabkan oleh pemandu mabuk.

Bagaimanapun tindakan tersebut tidak semudah ungkapan kerana ia melibatkan undang-undang dan sistem keadilan.

Menurut Pakar Keselamatan Jalan Raya, Prof. Dr. Kulanthayan K.C. Mani, jika mahu melakukan hukuman mati, ia perlu dilaksanakan ke atas semua kesalahan trafik yang menyebabkan kematian bukan hanya disebabkan pemandu mabuk sahaja.

“Kalau kita lihat, kemalangan jalan raya biasa ada yang menyebabkan kematian, tidak hanya kemalangan yang disebabkan oleh pemandu mabuk.

“Jadi kesalahan trafik perlu dilihat dari segi kesetaraan dan tidak boleh ada undang-undang yang ketat berbanding undang-undang lain di dalam satu kesalahan yang sama,” katanya ketika ditemui AlHijrah Online secara eksklusif di Fakulti Perubatan dan Sains, Universiti Putra Malaysia hari ini.

Jelas Dr. Kulanthayan, hukuman ke atas sesuatu kesalahan perlu dilihat dari pelbagai sudut dan tidak boleh dimuktamadkan mengikut emosi.

Tambah beliau hukuman yang dicadangkan oleh Menteri Pengangkutan, Datuk Seri Dr. Wee Ka Siong di parlimen baru-baru ini sangat efektif kerana ianya tidak terhad kepada pengaruh alkohol sahaja, namun meliputi semua aspek pemanduan berbahaya.

Rabu lalu, isu pemandu mabuk menjadi tumpuan Parlimen dengan menyaksikan kerajaan mencadangkan untuk ketatkan hukuman merangkumi tiga aspek iaitu kenaikan bayaran denda, tahun penjara dan penggantungan lesen memandu. – AlHijrah Online / Hanisa Hasanuddin.


SEDIA KAJI SEMULA GST: PM

PUTRAJAYA: Kerajaan sedia mengkaji semula pelaksanaan Cukai Barangan dan Perkhidmatan (GST) jika ia kehendak rakyat.

Perdana Menteri, Tun Dr Mahathir Mohamad berkata, kajian itu akan dibuat dengan menilai sama ada GST lebih baik daripada Cukai Jualan dan Perkhidmatan (SST).

“Well people believe it its better, we will study. Kalau itu (GST) kehendak rakyat kita akan kaji sama ada lebih baik daripada SST,” katanya selepas melancarkan Dasar Keselamatan dan Ketenteraman Awam (DKKA) di Putrajaya di sini hari ini.

Ditanya sama ada pelaksanaan GST akan dimasukkan dalam belanjawan 2020, Perdana Menteri berkata, perkara tersebut tidak mungkin berlaku memandangkan bajet akan dibentangkan jumaat depan.

Institut Penyelidikan Ekonomi Malaysia sebelum ini dilaporkan berharap kerajaan mengembalikan semula GST.

Pengerusinya, Tan Seri Dr Kamal Salih berkata, sistem percukaian itu dilihat lebih adil dan cekap berbanding sistem SST.

Katanya, pelaksanaan semula GST pada kadar yang lebih rendah bersama-sama pemberian subsidi akan membantu mengurangkan kos sara hidup, terutama golongan berpendapatan rendah.

Kadar yang sesuai dicadang untuk dilaksanakan sistem itu ialah tiga peratus berbanding sebelum ini enam peratus. — AlHijrah Online


PENGHUNI PUSAT JAGAAN DIDAKWA BUNUH PENGHUNI LAIN

IPOH: Seorang penghuni sebuah pusat jagaan didakwa di Mahkamah Majistret di sini hari ini atas pertuduhan membunuh seorang penghuni lain di pusat jagaan sama, minggu lepas.

Lai Mun Kong, 50, mengangguk faham selepas pertuduhan dibacakan terhadapnya namun tiada sebarang pengakuan direkodkan kerana kes bunuh di bawah bidang kuasa Mahkamah Tinggi.

Mengikut pertuduhan, Lai didakwa membunuh Lim Han Tong, 42, di dalam tandas blok A, pusat jagaan di Jalan Jelapang, Chemor dekat sini antara 6 pagi hingga 6.50 pagi, pada 24 Ogos lepas.

Pertuduhan mengikut Seksyen 302 Kanun Keseksaan yang memperuntukkan hukuman mati atau penjara minimum 30 tahun dan maksimum 40 tahun dan sekiranya tidak dijatuhi hukuman mati, hendaklah dihukum dengan tidak kurang 12 kali sebatan, jika sabit kesalahan.

Majistret Jesseca Daimis menetapkan 29 Sept ini untuk sebutan semula kes.

Pendakwaan dikendalikan Timbalan Pendakwa Raya Nur Aqilah Syaza Ariffin manakala tertuduh tidak diwakili peguam. — AlHijrah Online


PENINJU LAGENDA, MUHAMMAD ALI MENINGGAL DUNIA

Muhammad Ali, 3 kali juara tinju heavyweight meninggal dunia pada hari Jumaat ketika berumur 74 tahun.

Ali meninggal dunia di hospital berdekatan Phoenix, Amerika Syarikat selepas beberapa hari dirawat di situ kerana masalah pernafasan.

Jurucakap keluarga Ali, Bob Gunnell berkata, “Selepas 32 tahun bertarung dengan penyakit Parkinson, Muhammad Ali meninggal dunia pada umur 74 tahun.”

Dalam kenyataannya juga, majlis pengebumian Ali akan dilakukan di kampung halamannya di Louisville, Kentucky.


30 rumah musnah di Gaza

GAZA, 27 Mac 2019 —Sebanyak 30 buah rumah musnah sama sekali
sementara 500 yang lain mengalami kerosakan dalam serangan udara tentera yang
bermula petang Isnin sebagaimana yang dilaporkan oleh Menteri Buruh Palestin,
Mofeed al-Hasaina, hari ini.

Haluan Palestin melaporkan serangan kali ini merupakan keganasan tentera Zionis yang paling besar selepas serangan musim panas tahun 2014. Lebih 50 serangan udara telah dilancarkan, dengan menyasarkan pos-pos pejuang Palestin, rumah dan apartmen awam, bangunan komersial, serta kawasan pertanian.

Antara bangunan yang musnah adalah pejabat Ketua Biro
Politik Hamas, Ismail Haniyeh, yang terletak di kejiranan Rimal di kota Gaza
dan bangunan tiga tingkat milik syarikat insuran al-Multazem di kejiranan
Sabra, juga di kota Gaza.

Manakala di utara Gaza, Masjid Omar Ibn Abdel Aziz di Beit
Hanoun hampir musnah keseluruhannya selepas dibom.


PERUNTUKAN RM57.88 JUTA UNTUK PERSEDIAAN SEKOLAH

Kuala Lumpur: RM57.88 juta diperuntukkan bagi menyediakan peralatan, bahan keselamatan dan kebersihan bagi sekolah di seluruh negara dalam mengekang penularan COVID-19.

Menteri Kanan (Pendidikan), Dr Radzi Jidin berkata, peruntukan tambahan akan disediakan andai terdapat keperluan untuk berbuat demikian.

“Pihak sekolah menyediakan peralatan seperti alat pengimbas suhu badan, sanitasi tangan dan sabun pencuci tangan untuk warga sekolah”, katanya.

Tambahnya, peruntukan akan disalurkan kepada Jabatan Pendidikan Negeri (JPN), Pejabat Pendidikan Daerah (PPD) dan sekolah bagi tujuan tersebut.

Dr. Radzi menjawab ahli parlimen Segambut, Hannah Yeoh yang bertanya tentang mekanisme penyediaan dan pembekalan bahan pencuci tangan di semua sekolah bagi mencegah ancaman COVID-19 serta jumlah peruntukan yang disediakan.

Dr. Radzi berkata, keutamaan diberikan kepada aspek keselamatan dan kesihatan murid, guru serta kakitangan sepanjang berada di sekolah. – AlHijrah Online/Abdul Hakim Hasan